Saintis Menamakan Spesis Dinosaur Ini Sebagai Thanos

Nama memainkan peranan sebagai identiti diri. Perkara yang sama juga dengan makhluk-makhluk yang kita beri pelbagai nama. Dalam dunia sains biologi seperti Zoologi, Paleontology dan sebagainya, para saintis berlumba-lumba mencari penemuan baru untuk diberikan nama saintifik dalam usaha mencipta nama tersendiri.

Tetapi tahukah anda bahawa ada juga antara mereka yang memberi nama santifik kepada makhluk sama ada yang pupus mahupun masih hidup bukan sahaja dinamakan sempena nama orang-orang terkenal, malah ikon-ikon fiksyen.

Kita bermula dengan kenapa nama diberikan. Banyak cara nama diberikan oleh saintis. Misalnya dinosaur Triceratops diberi nama berdasarkan fizikalnya yang bermaksud “muka bertanduk tiga”.

Dinosaur Tyrannosaurus rex pula bermaksud “raja biawak yang zalim”, dinamakan sedemikian untuk menunjukkan bahawa makhluk ni memang sejenis pemangsa terunggul. Sesetengah nama juga diberikan berdasarkan kawasan ianya ditemui seperti Albertasaurus bermaksud “Biawak Alberta”.

Selain genus, nama julukan spesis sesetengah makhluk juga diberi nama bersempena nama orang seperti Baryonyx walkeri, bersempena seorang pengumpul fosil amatur bernama William J. Walker.

Namun, para santis juga manusia yang menghiburkan diri dengan artis-artis dan watak-watak filem, drama ataupun kartun. Pengaruh hiburan tersebut juga kadangkala mempengaruhi mereka dalam penemuan santifik, menunjukkan bukan saintis juga pandai berjenaka, malah nama ini juga menjadikan makhluk tersebut ikonik disebabkan nama yang diberikan.

Boleh ambil contoh dengan Thanos simonattoi yang ditemui di Brazil pada tahun 2018. T.simonattoi merupakan sejenis sejenis theropod abelisaurid yang hidup ketika zaman Cretaceous. Genusnya dinamai bersempena karakter Marvel Thanos manakala nama julukan spesisnya pula dinamakan sebagai tanda penghormatan kepada Simonatto.

Thanos pula walapun sememangnya merupakan watak Marvel, namanya adalah singkatan kepada perkataan Yunani Thanatos yang bermaksud kematian. Penamaan Thanos simonattai menunjukkan bahwa pengaruh hiburan bukan sahaja mampu meresap ke dunia saintifik malah menunjukkan dunia sains tidak semestinya bosan dan terhad kepada benda-benda yang terlampau santifik dan berjargon.

Malah dengan pemergian Stan Lee, pengasas Marvel, penamaan dinosaur tersebut bersempena karakter Marvel menunjukkan sebagai tanda penghormatan kepada beliau selain juga menunjukkan bagaimana besarnya pengaruh Stan Lee dalam dunia hiburan melalui watak-watak Marvel.

T.simonattai dianggarkan panjang antara 5.5-6.5 meter berdasarkan penemuan fosil-fosil serpihan tulangnya menunjukkan saiznya agak besar. Lawaknya pula, disebabkan keluarga Abelisaurid kebiasaanya mempunyai tangan pendek dan jari-jemari kecil, disimpulkan bahawa T. simonattoi bukan sahaja tidak boleh petik jarinya, malah tangannya juga tidak langsung boleh menyarungkan Infinity Gauntlet.

Thanos juga dikatakan bukannya pemangsa terulung di habitatnya kerana ianya berkongsi kawasan dengan theropod yang lebih besar dipercayai sejenis megaraptoran. Boleh potensi letak nama Tony Stark.

Tabiat para saintis menamakan makhluk bersempena ikon-ikon fiksyen dan orang terkenal tidak bermula dengan T.simonattoi malah telah dilakukan sebelum ini. Misalnya Han solo, sejenis Trilobite dari zaman pertengahan Ordovician dinama bersempena karakter dari Stars Wars.

Penamaan H.solo membawa juga makna tersembunyi; ketika ianya ditemui, hanya hanya ianya sahaja yang diklasifikasikan dalam genus Han, menjadikannya “solo”. Boleh tahan level lawak saintis.

Banyak sahaja haiwan purba diberi nama saintifik bersempena karakter fiksyen seperti Gojirasaurus quayi misalnya sejenis theropod zaman Triassic bersempena karakter Godzilla.

Ada juga Sauroniops bersempena karakter Sauron dari Lord of The Ring kerana dikatakan sepertimana hanya fosil soket matanya dijumpai memberikan gambaran seperti “Eye of Sauron”. Ada juga sejenis pterosaur yang diberi nama julukannya Maaradactylus spielbergi dari Steven Spielberg, pengarah filem-filem terkenal, antaranya filem ikonik Jurassic Park.

Bukan makhluk purba sahaja, banyak juga makhluk kini yang mendapat pelbagai nama-nama dari watak fiksyen seperti Otocinclus batmani, sejenis ikan keli berperisai bersempena karakter Batman kerana corak pada sirip ekornya mirip simbol Batman.

Ada juga serangga seperti lalat kuda Scaptia beyonceae bersempena artis Beyonce kerana abdomennya berwarna emas mirip seperti pakaian diva tersebut. Malah karakter permainan video juga tidak terlepas seperti penemuan lebah baru-baru ini yang diberi nama Chillicola charizard bersempena karakter Charizard dari Pokemon.

Malah perkara sebegini tidak terhad dekat haiwan sahaja. Ada juga sejenis kulat ditemui di Taman Negara Bukit Lambir Malaysia yang diberi nama Spongiforma squarepantsii bersempena watak ikonik Spongebob Squarepant. Dikatakan meskipun nama julukan tersebut asalnya ditolak kerana “merapu”, saintis yang menamakannya, Desjardin dan rakan-rakan sekolejnya menegaskan bahawa “kita boleh menamakannya apa sahaja yang kita suka”.

Mencari penemuan makhluk baru menjadi impian setiap santis-saintis yang menceburi bidang Biologi. Hal ini kerana penemuan sebegini membolehkan mereka mencipta legasi sama ada menamakannya sebagai tanda penghormatan artis-artis atau orang terkenal, atau meletak watak-watak ikonik fiksyen sebagai tanda bahawa budaya mampu mempengaruhi dunia sains.

RUJUKAN:

Carpenter, K. (2006). “Bison” alticornis and O.C. Marsh’s early views on ceratopsians”. In Carpenter, K. (ed.). Horns and Beaks: Ceratopsian and Ornithopod Dinosaurs. Bloomington and Indianapolis: Indiana University Press. pp. 349–364. ISBN 978-0-253-34817-3.

Osborn, Henry F. (1905). “Tyrannosaurus and other Cretaceous carnivorous dinosaurs”. Bulletin of the American Museum of Natural History. 21 (3): 259–265. doi:10.1111/j.1468-5965.2007.00735_17.x

Charig, A. J.; Milner, A. C. (1997). “Baryonyx walkeri, a fish-eating dinosaur from the Wealden of Surrey”. Bulletin of the Natural History Museum of London. 53: 11–70.

Delcourt, Rafael; Vidoi Iori, Fabiano (2018). “A new Abelisauridae (Dinosauria: Theropoda) from São José do Rio Preto Formation, Upper Cretaceous of Brazil and comments on the Bauru Group fauna”. Historical Biology: 1–8. doi:10.1080/08912963.2018.1546700

Turvey, S. (2004). Agnostid trilobites from the Arenig–Llanvirn of South China. Earth and Environmental Science Transactions of the Royal Society of Edinburgh, 95(3-4), 527-542. doi:10.1017/S026359330000119X

Carpenter, K. (1997). “A giant coelophysoid (Ceratosauria) theropod from the Upper Triassic of New Mexico, USA”, Neues Jahrbuch für Geologie und Paläontologie, Abhandlungen 205 (#2): 189-208

Cau, Andrea; Dalla Vecchia, Fabio M.; Fabbri, Matteo (March 2013). “A thick-skulled theropod (Dinosauria, Saurischia) from the Upper Cretaceous of Morocco with implications for carcharodontosaurid cranial evolution”. Cretaceous Research. 40: 251–260. doi:10.1016/j.cretres.2012.09.002

Jacobs, Megan L.; Martill, David M.; Ibrahim, Nizar; Longrich, Nick (2019). “A new species of Coloborhynchus (Pterosauria, Ornithocheiridae) from the mid-Cretaceous of North Africa”. Cretaceous Research. 95: 77–88. doi:10.1016/j.cretres.2018.10.018

Lessard, Bryan; Yeates, David (2011). “New species of the Australian horse fly subgenus Scaptia (Plinthina) Walker 1850 (Diptera: Tabanidae), including species descriptions and a revised key”. Australian Journal of Entomology. 50 (3): 241–252. doi:10.1111/j.1440-6055.2011.00809.x

Desjardin DE, Peay KB, Bruns TD (2011). “Spongiforma squarepantsii, a new species of gasteroid bolete from Borneo”. Mycologia. 103 (5): 1119–23. doi:10.3852/10-433


Kenapa Orang Asia Anggap Kulit Putih Sebagai Lambang Kecantikan?

Memiliki kulit putih boleh dikatakan menjadi impian hampir setiap wanita di Asia. Ini kerana apabila wanita memiliki kulit putih ditambah lagi beberapa ciri seperti kurus dan tinggi, pasti mereka akan mendapat perhatian. Ditambah lagi dengan definisi kecantikan yang dipegang oleh orang kita beranggapan kulit putih adalah menawan.

Buktinya, lelaki kalau nampak awek kulit putih, tinggi dan kurus pasti mata terus tak berkelip. Itu belum cerita lagi jika wanita berkulit sawo matang memenangi pertandingan ratu cantik. Pasti ada yang menentang dan menyatakan juri gila.

Hal ini menyebabkan ramai wanita di Asia sanggup menghabiskan ribuan ringgit semata-mata mahu kelihatan putih seperti mayat. Buktinya, orang Asia telah membelanjakan sekitar $18 bilion hanya untuk kulit putih sahaja. Malah 40% daripada populasi wanita di Malaysia, China, Jepun dan Korea Selatan memang taksub dengan kulit putih.

Persoalannya sekarang kenapa orang Asia anggap kulit putih sebagai lambang kecantikan?

Setelah Eropah bangun dari tidur yang panjang, banyak negara daripada benua itu telah pergi ke pelosok dunia untuk menjajah. Asia terutamanya Asia Selatan dan Asia Tenggara turut tidak terkecuali. Kehadiran mereka telah membuatkan banyak perkara di Asia telah berubah, salah satunya adalah warna kulit.

Ketika itu orang Eropah digambarkan sebagai berkuasa dan bijaksana. Jadi apa yang mereka buat akan sentiasa menjadi ikutan seperti warna kulit sebagai contoh. Golongan B40 era penjajahan mula melihat kulit putih orang Eropah adalah sangat cool. Mereka beranggapan jika miliki kulit putih pasti mereka akan kelihatan berkuasa dan cerdik seperti orang Eropah. Mentaliti ini telah diturunkan kepada anak cucu sehinggalah ke hari ini.

Di China pula, ketaksuban terhadap kulit putih telah bermula sejak Dinasti Han. Ini kerana rakyat beranggapan kulit putih melambangkan status, kekayaan dan tergolong sebagai bangsawan. Jadi golongan bangsawan di China ketika itu sanggup sapu bahan kimia di muka untuk kelihatan putih. Kalau gelap sikit, mesti kena pulau.

Selain itu, orang Asia suka beranggapan bahawa kulit gelap ini adalah mereka yang bekerja sebagai buruh, petani dan nelayan. Tanggapan ini tidaklah pelik kerana sejak zaman berzaman, golongan tersebut sememangnya miliki kulit yang agak gelap sedikit kerana banyak terdedah dengan matahari. Masalahnya pula ketiga-tiga jenis pekerjaan tersebut suatu ketika dahulu berada pada hierarki paling bawah di Asia. Maka bermula dari situ orang Asia memang sangat mendambakan kulit putih. Lepas ini jangan pelik jika nampak orang berpayung dan pakai handsock.

Di samping itu, ketaksuban ini juga disumbangkan oleh lambakan iklan produk pemutihan kulit di televisyen dan media sosial. Jahatnya iklan ini adalah mereka banyak menggunakan model yang sememangnya berkulit putih. Apabila iklan itu diulang hampir setiap hari, mereka yang melihat terus merasakan kulit putih sememangnya cantik. Secara tidak langsung, mereka terpaksa habiskan duit untuk mendapatkan produk itu.

Apa yang menjadi masalah adalah lambakan produk timbang kilo pemutihan kulit di pasaran. Bagi yang kurang berkemampuan, produk tersebut akan menjadi pilihan utama mereka. Ya memang tak dinafikan terdapat produk timbang kilo yang boleh memutihkan kulit tetapi masalah kita tidak tahu apa kandungan bahan utamanya. Boleh jadi juga terdapat begitu banyak bahan kimia yang digunapakai. Pada akhirnya kita juga yang merana kerana terlalu inginkan putih, muka jadi seperti suster ngesot.

Kesimpulannya, kecantikan itu bersifat subjektif dan bebas. Definisi yang ditetapkan oleh masyarakat inilah yang sebenarnya membebankan kita terutamanya golongan wanita. Walau bagaimanapun hari demi hari, semakin yang sedar cantik itu bukan berkulit putih semata-mata. Berkulit warna apapun tetap cantik asalkan anda kemas dan pandai jaga diri sendiri.

RUJUKAN

Martin, P. (2009, November 25). Why white skin is all the rage in Asia. The World. Dipetik daripada https://theworld.org/stories/2009-11-25/why-white-skin-all-rage-asia

Perez, D. (2019, Jun 27). Asia’s obsession with white skin and lightening products runs deeper than you think. Eco Warrior Princess. Dipetik daripada https://ecowarriorprincess.net/2019/06/why-asia-obsessed-white-skin-whitening-products/

Salva, A. (2019, Disember 2). Where does the Asian obsession with white skin come from? The Diplomat. Dipetik daripada https://thediplomat.com/2019/12/where-does-the-asian-obsession-with-white-skin-come-from/


Kesan Industri Sayur Kepada Alam Sekitar

Aktiviti semasa manusia pada setiap masa bertujuan untuk meneruskan kehidupan. Namun acapkali juga kegiatan harian yang diamalkan secara rutin meninggalkan suatu perkara dikenali sebagai tapak kaki karbon. Setepatnya perkara ini ialah pelepasan gas-gas yang boleh mengancam alam sekitar. Dan antara penyumbang kepada kerosakan alam sekitar ialah industri pertanian. Adalah suatu hipokrasi yang nyata untuk mengecilkan skop kesedaran persekitaran hanya terhadap impak-impak daripada industri perladangan daging semata-mata.

Dalam pertanian seperti penanaman bijian hingga sayur-sayuran, impaknya lebih berpunca kerana pengurusan tidak mesra alam yang diamalkan pengusaha. Situasi kenaikan harga makanan global sekitar 2000 hingga sekarang boleh dikatakan mempunyai berpunca daripada persekitaran juga. Perang Dunia Kedua telah memberikan kesan negatif terhadap pertumbuhan populasi dunia. Namun generasi Baby Boomers telah membetulkan kesan tersebut. Mereka memulakan keluarga dan beranak-pinak dalam suatu persekitaran geopolitik jauh lebih stabil berbanding generasi sebelumnya.

Menyedari situasi ini, pengusaha-pengusaha pertanian pun berhempas-pulas menghasilkan tanaman untuk mengisi perut-perut diperlukan. Pelaburan dalam industri pertanian pun mula meningkat, dan hutan-hutan tebal ditebang untuk beberapa sebab seperti projek-projek kemanusiaan seperti pembangunan, penempatan dan pertanian. Apabila berlakunya penebangan hutan secara besar-besaran, kepelbagaian biologi pun mula terancam dan menyebabkan kepupusan spesis-spesis tertentu.

Bunyinya mungkin dilihat kecil sahaja. Namun kesannya sangat meluas, kerana setiap haiwan mempunyai peranan dalam alam sekitar. Tanaman-tanaman yang disambut hebat diutamakan, yang kehilangan pokok menghancurkan spesis haiwan liar, burung dan serangga tertentu. Harimau Sumatera dan Gajah Kerdil merupakan dua spesis contoh yang telahpun pupus kerana penebangan hutan (dan pemburuan haram). Dalam satu lagi statistik, dipercayai 1,500 tumbuh-tumbuhan, 79 mamalia, 44 burung, 15 reptilia dan tiga amfibia kini terancam.D an angka-angka tersebut sebenarnya mewakili spesis, bukan jumlah haiwan.

Dengan kemasukan peserta-peserta baharu, persaingan perniagaan pun semakin kental. Setiap seorang berlumba-lumba untuk menambahkan tanaman dan juga hasil. Jika sebatang pokok boleh mengeluarkan hasil sebanyak 10 buah, mereka mengejar untuk meningkatkan ke 20 pula. Pembajaan secara berlebihan, selagi boleh diterima pokok, pada asalnya disangka sangat positif. Namun antara 1960-2000, tanpa disangka pembajaan berpanjangan meninggalkan kesan pada tanah.

Setiap inci tanah yang dibajak untuk penanaman kehilangan zat-zat penting yang mengganggu imbangan dan merosakkan jirim organik semulajadi dalam tanah. Dengan kegiatan penebangan pula, tanah sudah tidak lagi mampu menadah air hujan dan menyebabkan banjir kilat yang berlumpur. Air dan nitrogen daripada siraman dan baja turut juga menyebabkan pencemaran sehingga tidak sesuai untuk manusia pun.

Penanaman sayur-sayuran yang berlebihan juga ibaratkan syurga makanan kepada spesis-spesis haiwan perosak seperti babi hutan dan tikus yang bukan sahaja merosakkan tanaman tetapi boleh menyebarkan penyakit berbahaya. Anjakan populasi perosak juga bermakna manusia menggunakan racun-racun perosak dalam perkadaran lebih tinggi. Penggunaan racun mungkin dilihat positif dalam naratif lawan penyakit. Namun peranan pemangsa yang mengawal perosak ini juga perlu dipertimbangkan. Bilangan haiwan-haiwan seperti burung hantu dan helang semakin menurun kerana kekurangan makanan dan jugan perosak yang sudah beracun.

Pengeluaran beras mempunyai kesan sampingan pada asalnya apabila jerami dan sekam dibakar sewenang-wenangnya. Api dan asap yang menghasilkan karbon dioksida dan monoksida berbahaya mewajibkan peraturan terperinci untuk membendung kegiatan ini. Bahan api seperti diesel dan elektrik turut mempunyai kesan-kesan buruk. Maka setelah dihitung kira, hujah mengatakan bahawa diet pro-sayur lebih mesra alam mempunyai falasi yang besar.

Buktinya jelas di Cameron Highlands yang penanaman sayur-sayuran berkembang secara berleluasa sejak lima dekad lalu. Pengairan dan pembajaan menggunakan tinja ayam dan bahan-bahan tidak organik bersertakan pembuatan teres pada cerun semulajadi telah menyebabkan pemendapan dan penghakisan tanah.

RUJUKAN:

FAO. Agriculture and the environment: changing pressures, solutions and trade-offs. Retrieved from http://www.fao.org/3/y4252e/y4252e12.pdf

Midmore, D.J., Jansen H.G.P., & Dumsday, R.G. (1996). Soil erosion and environmental impact of vegetable production in the Cameron Highlands, Malaysia. Agriculture, Ecosystems & Environment, 60(1), 29-46. doi: https://doi.org/10.1016/S0167-8809(96)01065-1


Berapa Gaji P. Ramlee Masa Jadi Pengarah Dan Pelakon?

29 Mei 2020 genaplah 47 tahun Seniman Agung Allahyarham Tan Sri P.Ramlee meninggal dunia. Namun P.Ramlee masih segar dalam ingatan para peminat filem, muzik dan lagu Melayu klasik. Ini kerana kerja-kerja seni yang ditinggalkannya bersifat “evergreen” dan sentiasa releven dengan perkembangan masa.

Bagi mengenang pemergian P.Ramlee, sudi saya berkongsi sedikit mengenai gaji dan pembayaran untuk P.Ramlee dari mula pembabitannya sebagai pelakon sehingga menjadi pengarah filem yang ulung. Pada masa yang sama, ia dapat juga menangkis tohmahan tohmahan bahawa P.Ramlee hidup susah di akhir hayatnya.P.Ramlee mula bekerja di studio Malay Film Production pada pertengahan tahun 1948.

Tugasnya sebagai penyanyi tambahan dan pembantu kerja-kerja penggambaran seperti menolak “dolly”, menjaga “clapstick” di samping meminjamkan suaranya kepada pelakon utama pada ketika itu. Pada ketika itu, P.Ramlee menerima gaji sebanyak 70 Ringgit sebulan.

Apabila beliau diambil sebagai hero, gaji yang diterima oleh P.Ramlee pada melalui filem Bakti yang diarahkan oleh L.Krishnan dinaikkan kepada 200 ringgit sebulan. Di samping itu P.Ramlee menerima bayaran tambahan tidak melebihi 100 ringgit apabila membuat kerja-kerja sampingan yang tidak melibatkan lakonan. Selepas berlakon di dalam filem Juwita pada tahun 1951, gajinya meningkat kepada 250 ringgit sebulan. Sementara itu ditambah lagi dengan 100 ringgit sebagai imbuhan untuk kerja-kerja tambahan apabila beliau mencipta lagu-lagu dan juga nyanyian.

Selepas berlakon di dalam filem Hujan Panas pada tahun 1953 gaji P.Ramlee dinaikkan kepada 400 ringgit sebulan. Bayaran tambahan terus diterimanya tanpa sangsi pada setiap bulan dari hasil lagu-lagu ciptaan beliau. Apabila P.Ramlee dilantik menjadi pengarah pada tahun 1955, gaji beliau tidak berganjak tetap menerima bayaran sebanyak 400 ringgit sebulan. Tetapi ada bayaran bonus sebanyak 1000 ringgit diberikan kepadanya selepas selesai mengarah sesebuah filem.

Satu perundingan baru telah diadakan dengan pihak majikan setelah kontrak selama 3 tahun P.Ramlee tamat sejurus selesai mengarah filem Pancha Delima. Rundingan itu adalah berkaitan untuk menyambung kontrak baharu P.Ramlee dengan pihak majikannya. Rundingan itu diwakili oleh wakil khas P.Ramlee, Musalmah yang juga seorang pelakon di MFP.

Hasil dari rundingan itu P.Ramlee tidak lagi mengikat kontrak selama 3 tahun seperti sebelumnya tetapi ikatan kontrak untuk sesebuah filem sahaja. Dengan termetrainya perjanjian baru itu P.Ramlee menerima bayaran sebanyak 30,000 ringgit untuk kerja-kerja membuat satu filem. Kerja-kerja itu meliputi penulisan skrip, mencipta lagu, berlakon dan juga mengarah.

Kontrak khas hanya untuk P.Ramlee ini mengandungi syarat-syarat tertentu. Satu daripadanya P.Ramlee mesti menyiapkan sesebuah filem dalam tempoh tidak lebih 60 hari. Jika lebih dari jangka masa yang ditetapkan maka bayarannya akan ditolak sebanyak 1000 ringgit sehari.

Bayaran sebanyak 30,000 ringgit dengan syarat yang ketat itu hanya diterima oleh P.Ramlee bermula daripada mengarah filem Bujang Lapok sehinggalah filem terakhir arahannya di Singapura iaitu Tiga Abdul. Di Kuala Lumpur juga P.Ramlee menerima bayaran yang sama dari mengarah filem Sitora Harimau Jadian sehingga filem terakhir dalam kerjaya seninya Laxmana Do Re Mi.

Jika gaji P.Ramlee ketika mengarah filem terakhirnya Laxmana Do Re Mi juga sebanyak 30,000 ringgit, bagaimana dengan kenyataan sesetengah pihak mengatakan P.Ramlee hidup susah ketika akhir hayatnya?

RUJUKAN:

Hidir Ali Razali
Gagak Di-Rimba – Abdullah Hussain
Bulanan Gelanggang Film
P.Ramlee Dari Kacamata Aimi Jarr


Pemenang Hadiah Keamanan Nobel Tahun Ini

Hadiah Keamanan Nobel tahun ini diberikan kepada World Food Programme (WFP), sebuah agensi United Nations (Pertubuhan Bangsa-Bangsa Bersatu) yang deal dengan isu makanan sejagat.

Katakan ada negara mengalami kebuluran, WFP lah yang akan hantar bantuan makanan ke negara yang berkenaan. Macam Yemen dan Syria yang mengalami kebuluran akibat peperangan, atau Korea Utara yang kebuluran akibat kemarau.

Pemilihan WFP sebagai penerima hadiah tahun ni agak suprise sebenarnya. Sebab tahun ni tahun COVID, so orang jangkakan tokoh/pertubuhan yang berkaitan dengan COVID-19 akan menerima hadiah. World Health Organization (WHO) atau Jacinda Ardern ni kira top choice lah.

Tapi kalau nak bagi kat WHO, apa significance WHO je sepanjang penularan COVID? Sepanjang penularan COVID, kebanyakan masa semua negara buat hal masing-masing. WHO tak mainkan peranan berkesan sebagai pertubuhan kesihatan global. So macam tak layak je.

Bagi kat Ardern? Kan dia terpaling cemerlang handle masalah COVID? Sampai sekarang New Zealand hanya ada 1866 kes je.

Sebenarnya Vietnam dan Thailand lagi cemerlang dalam handle COVID. Vietnam ada 1100 kes saja, tapi jumlah penduduk 95 juta (berbanding 5 juta New Zealander). Thailand 69 juta orang, yang kena COVID tak sampai 4000. Jangan sebab tengok pemimpin diorang lelaki terus tak nak highlight.

So mungkin sebab itu jawatankuasa Nobel tak nak bagi Hadiah Nobel kat tokoh/pertubuhan yang berkaitan dengan COVID.

Bagi kat WFP pun bagus juga sebab boleh mengalihkan fokus kita kepada soal makanan, dan sebenarnya COVID telah mendedahkan masalah keselamatan makanan (food security).
Malaysia ni bumi bertuah, jarang risau pasal bekalan makanan. Kalau di zaman dulu, Malaysia ni jarang ada kemarau ke apa, cucuk tanam semua tak ada masalah.

Di zaman sekarang, sektor pertanian dah kecil. Tanah semua dipakai untuk pembangunan industri dan perkhidmatan. Tapi dengan duit yang dijana, kita boleh beli makanan import dari negara luar. Masih bahagia.

Tapi bila berlaku COVID, baru kita nampak sebenarnya perdagangan antara negara bila-bila boleh disekat. Vietnam hari tu macam nak stop eksport beras untuk pastikan rakyat dia cukup makan dulu.

Kalau betul diorang buat macam tu, naya kita sebab kita import 30-40% beras dari Vietnam dan Thailand.

Tu baru beras, belum lagi benda lain macam daging lembu (80% import). Bayangkan apa akan jadi kalau negara luar stop eksport makanan, huru-hara weh.

Sebab tu pembangunan negara tak boleh fokus kat industri dan perkhidmatan je. Pertanian nampak tak glamour, tapi sangat essential bagi menjamin keselamatan makanan. Kalau tak ada keselamatan makanan, ready lah nak jadi negara penerima bantuan WFP.

Antara banyak-banyak pemimpin Malaysia, Pak Lah yang paling menekankan aspek pertanian dan keselamatan makanan. Tapi sayangnya beliau tak lama memerintah. Harap-harap lah ada pemimpin yang akan kembalikan idea dan visi “revolusi pertanian” beliau satu hari nanti.


Dasar Seperti DEB Juga Wujud Di US

Setiap perkara yang diperjuangkan kadangkala terjerumus ke kancah hipokrasi dimana bukan semua diceritakan sepenuhnya.

Dasar Ekonomi Baru yang diciptakan bagi mengimbangi bebanan dan jurang sosioekonomi telah mengundang pandangan negatif. Kononnya ia berunsurkan perkauman, walhal strukturnya jelas tidak memanjakan sesiapa pun.

Umumnya DEB ialah suatu tindakan afirmatif untuk memadamkan gejala-gejala buruk diwarisi daripada zaman imperialisme dan kolonalisme.

Apa yang tidak diketahui ramai bahawa struktur DEB pun wujud di Amerika Syarikat juga. Negara yang memperjuangkan sama rata turut mengamalkan tindakan afirmatif.

Asasnya tindakan sedemikian ialah rangkaian undang-undang, dasar-dasar dan garis panduan untuk “membetulkan tempias ketidakadilan” dalam sistem.

Tetapi tindakan afirmatif Amerika Syarikat lebih kepada mandat persekutuan ataupun sekurang-kurangnya berkelulusan daripada kerajaan negeri.

Merapatkan Jurang Dalam Sosial Negara

Program-program yang ditawarkan pula menekankan akses bagi pendidikan dan pekerjaan. Minoriti-minoriti berasaskan kaum dan jantina diberikan perhatian khusus yang tidak difokuskan untuk majoriti.

Malah tindakan afirmatif di sana terlalu penting sehingga universiti, hospital dan bidangkuasa polis pun memerlukannya juga (Anderson, et al., 2008).

Seperti biasa, kuota dijadikan tatacara perlaksanaan sehinggalah ada perintah daripada Mahkamah Agung.

Jika ada, tindakan afirmatif akan berhenti menumpukan pada kuota – tetapi hanya pada sasaran akhir untuk menembusi benteng ketidakadilan.

Misalnya universiti-universiti tidak memerlukan kuota rasmi untuk merancakkan usaha tindakan afirmatif. Mereka bekerjasama untuk mencapai imbangan kaum.

Tetapi tindakan afirmatif dalam Amerika Syarikat yang memberikan kebebasan kenegerian ditolak lapan negeri antara 1996 hingga 2020.

Asalnya Texas pun mengharamkan tindakan afirmatif, sehinggalah dicabar dan dibenarkan melalui prosiding Grutter v. Bollinger (Baker, 2019).

Keperluan tindakan afirmatif datang daripada sejarah. Terlalu lama ketidakadilan diamalkan, sampai sangat mustahil untuk mencapai keadilan secara semulajadi.

Ia muncul selepas 1940-an melalui usaha gerakan hak sivil, yang mendesak tindakan bebas berat sebelah.

Namun tindakan afirmatif tidak disokong semua, walaupun dalam negeri-negeri membenarkannya.

Penentang-penentang dasar ini berpendapat tindakan afirmatif berpihak kepada sesetengah minoriti sahaja, dimana adi-etnik Asia (gabungan etnik seperti Cina, Melayu, Jepun dsb. di Amerika Syarikat) tidak langsung menerima apa-apa.

Pemilihan kaum pula bagi mereka mengecilkan usaha dan pencapaian.

Kegagalan dalam Kesempurnaan

Selama 50 tahun tindakan afirmatif diamalkan, ada kejayaan dan juga kegagalan di sana.

Tetapi ia merapatkan jurang untuk mencapai masyarakat yang sama rata, walaupun banyak usaha diperlukan lagi. Berdasarkan maklumat daripada Jabatan Buruh, apa yang bermula di universiti diteruskan dalam alam pekerjaan dimana karier berputik daripada dasar pro-minoriti.

Malahan sekarang ini pun tindakan afirmatif sedang berkembang melalui kempen revolusi budaya. Syarikat-syarikat semakin serius mempelbagaikan hierarki pengurusan dengan penglibatan wanita.

Ketidakseimbangan jantina ialah isu besar dimana wanita memiliki hanya 20.8 peratus dalam kerusi-kerusi pengarah bagi Russell 1,000. Dalam Fortune 500 pun, angkanya masih belum menghampiri imbangan.

Kepelbagaian dari segi agama, bangsa dan jantina dipegang sebagai tanda aras bagi kejayaan (Price, 2018).

Pengarah-pengarah bercorakkan sebegini lebih mudah membuat tindakan tepat kerana merangkumi semua pemikiran. Ia bukannya prinsip feminisme semata-mata.

Malah lebih mendalam dari situ kerana hanya pengarah wanita betul-betul faham tentang masalah-masalah wanita: (1) gaji tidak samarata, (2) faktor kesihatan seperti kehamilan, (3) gangguan s3ksval dan sebagainya.

Pengarah-pengarah dalam kalangan orang Islam pula boleh memudahkan kebenaran bersolat (menyediakan tempat), berpuasa (datang awal; balik awal) dan juga menunaikan haji (permohonan cuti panjang).

Apabila sebuah syarikat berpihak kepada semua, ramai dijangka berikan komitmen tinggi untuk memajukan karier atau sekurang-kurangnya memelihara kerjaya untuk tidak dibuang sekaligus kehilangan manfaat-manfaat ini.

Sesetengah pekerja rela bersama sebuah syarikat walaupun ditawarkan gaji tinggi dari pihak lain – semata-mata untuk mengekalkan manfaat demi ketenangan fizikal, mental dan rohani

RUJUKAN:

Anderson, E.S., et al. (2008). Race, gender and affirmative action. University of Michigan. Retrieved from http://www-personal.umich.edu/~eandersn/biblio.htm

Baker, D.J. (2019, April 12). Why might states ban affirmative action? Brookings. Retrieved from https://www.brookings.edu/blog/brown-center-chalkboard/2019/04/12/why-might-states-ban-affirmative-action/

Price, N.J. (2018, April 9). The importance of diversity for good governance. Diligent Insights. Retrieved from https://insights.diligent.com/corporate-governance/the-importance-of-diversity-for-good-governance


Saintis Jumpa Bukti Monyet Minum Arak Dalam Hutan

Arak sudah wujud sejak zaman manusia prasejarah lagi. Setakat ini sudah banyak jag arak ditemui daripada Zaman Neolitik misalnya. Jadi arak wajar dikatakan sentiasa mendampingi manusia. Dan hanya Islam yang betul-betul melarang pengambilan arak. Agama Kristian dan Judaisme ada hukum-hakam sendiri, seperti boleh minum asalkan tidak mabuk (Cross & Livingstone, 2005).

Tetapi zaman sekarang mungkin banyak yang sudah berubah. Ramai dalam kalangan bukan Islam sudah menolak arak kerana tidak mahu jadi seperti ibu bapa mereka yang ada masalah mabuk.

Apa yang pasti di sini: arak menjadi suatu kebiasaan yang kemudian dikekang agama. Maka saintis tertanya-tanya – apa punca manusia suka arak? Ketagihan memang hujah yang baik. Cuma kalau tengok balik, dadah pun menyebabkan ketagihan. Namun ramai menentang dadah. Maka mereka cuba tengok kecenderungan monyet pada arak.

Dorongan Genetik Manusia Dan Monyet

Manusia, cimpanzi dan monyet mempunyai persamaan DNA yang ketara. Saintis membuktikan tiga spesis ini 96 peratus sama, tetapi macam mana DNA mereka berfungsi itu jelas berbeza (American Society of Human Genetics, 2012). Ada yang akan melenting cakap ini Teori Darwin.

Dua benda kena jelaskan: 1) Charles Darwin tidak pernah cakap manusia berevolusi daripada beruk dan 2) DNA manusia dan DNA kucing 90 peratus sama (Ramsey & Lee, 2018).

Jadi istilahnya bukan evolusi… tetapi persamaan DNA. Melalui persamaan ini, saintis cuba faham jika monyet juga terdorong pada arak. Pada tahun 1990, Robert Dudley menjelajah Amerika Tengah untuk kaji tentang serangga. Tetapi entah bagaimana, perhatian Dudley teralih pada monyet kerana bukan main banyak tengah menjamah buah plum kuning (spondias mombin).

Dan beliau mendapati memang monyet ada kecenderungan pada arak. Beberapa dekad kemudian, Teori Dudley dikaji saintis lain. Kali ini Christina Campbell ingin meluaskan pemerhatian Dudley secara analitikal dengan menggunakan monyet labah-labah (Simia paniscus) sebagai sampel kajian.

Setiap hari sebelum subuh Campbell akan masuk hutan untuk tengok aktiviti monyet. Selalunya monyet labah-labah akan bangun selepas Matahari terbit. Jadi Campbell perlu ada di habitat monyet seawal mungkin… dan kaji selama 12 jam.

Dapatan Analitikal Yang Mengesahkan Teori

Perangai monyet labah-labah memudahkan penyelidikan sains. Mereka akan kutip buah, gigit sekali dan terus buang. Mereka takkan makan sampai habis. Jadi Christina Campbell hanya perlu kutip buah-buahan yang dibuang ke tanah. Sisa buah menjadi “tapak kaki” monyet labah-labah.

Ikut saja sisa buah mesti sampai pada habitat. Dan Campbell mendapati monyet labah-labah sangat suka pada plum kuning.

Pergi ke mana pun mesti jumpa plum kuning. Bawa masuk makmal untuk kaji zatnya. Dan Campbell mendapati ada kandungan ethanol dalam lingkungan 1 hingga 2 peratus dalam plum kuning. Maka dapatan ini mengesahkan Teori Dudley. Monyet memang suka arak.

Tetapi penemuan ini baru separuh jalan. Monyet labah-labah memang gigit sekali dan buang buah. Persoalan sekarang, berapa buah monyet yang sama gigit? Untuk tahu benda ini, kena uji pula sampel air kencing monyet. Satu kerja pula Campbell kena pantau pokok dan nampak saja jirusan air, kena tadah guna corong.

Hasilnya, mereka menemui memang tinggi kandungan alkohol dalam air kencing monyet labah-labah. Cuma perut monyet boleh menghadamkannya. Jadi monyet labah-labah amat menyukai arak – cuma mereka tidak mabuk.

Maka kepada pembaca yang minum arak…. malaslah nak cakap.

RUJUKAN:

American Society of Human Genetics. (2012, November 6). Humans, chimpanzees and monkeys share DNA but not gene regulatory mechanisms. Science Daily.

Cross, F., & Livingstone, E. (2005). Wine. The Oxford Dictionary of the Christian Church. Halaman 1767.

Ramsey, L, & Lee, S. (2018, April 6). Humans share almost all of our DNA with cats, cattle and mice. Independent.


“Ikan Paus sama Ikan Paus Berkelahi, Udang Patah Belakang.” – Pepatah Korea

Orang Korea ada pepatah berbunyi “ikan paus sama ikan paus berkelahi, udang patah belakang” (고래 싸움에 새우등 터진다 / gorae ssaum-e saeu-deung teojinda). Bunyinya lebih kurang sama dengan pepatah “gajah sama gajah beradu, pelanduk mati di tengah-tengah”.

Bukan nak kata orang Melayu dan Korea tu sama, cuma keadaan geopolitik yang sama (dikelilingi kuasa-kuasa besar) membentuk pemikiran strategik yang sama. Orang Korea (tak kira Korea Selatan atau Korea Utara) juga sangat mementingkan “balance of power” antara kuasa-kuasa besar.

Sementara dunia menanti-nantikan perjumpaan bersejarah antara Kim Jong-un dan Donald Trump pada bulan Mei nanti, Kim juga berjumpa dengan Presiden China, Xi Jinping buat kali pertama sejak dia mewarisi kepimpinan daripada ayahnya, Kim Jong-il pada tahun 2011. Perkembangan di luar jangkaan ramai orang.

Walaupun dunia cenderung untuk melihat Kim Jong-un sebagai seorang diktator yang bermasalah mental, tapi sebenarnya dia ialah seorang pemimpin berfikiran rasional, sama seperti atuknya Kim Il-sung dan ayahnya.

Sejak zaman Kim Il-sung lagi, Korea Utara cuba mengamalkan dasar luar yang bebas daripada pengaruh China dan Soviet, walaupun berkongsi ideologi yang sama (komunisme) dengan dua kuasa besar itu, dan terhutang budi kepada mereka atas bantuan semasa Perang Korea 1950-1953.

Namun dalam sejarah Korea, memori kejatuhan Dinasti Joseon pada akhir abad ke-19 akibat kesilapan dalam memilih antara China, Rusia dan Jepun masih segar di memori ramai intelektual Korea. Jadi Kim Il-sung memperkenalkan konsep “juche” (bergantung pada diri) untuk diterapkan dalam dasar luarnya.

Tapi nak juche pun kena ada kekuatan. Sembang saja tidak cukup. Maka Kim Il-sung mula membangunkan senjata nuklear pada 1980-an untuk melindungi diri daripada China, Soviet (kini Rusia) dan US yang masing-masing merupakan kuasa nuklear. Dengan adanya nuklear, kuasa-kuasa besar ini tak berani untuk mengusik Korea Utara.

Memasuki 1990-an, Kim Jong-il menggunakan nuklear sebagai alat untuk “blackmail” negara-negara jiran. Disebabkan Korea Utara mengalami masalah ekonomi yang kronik, Kim Jong-il mengambil jalan singkat dengan menjalankan ujian senjata nuklear untuk mengancam Korea Selatan dan Jepun, sekutu US.

Setiap kali selepas Korea Utara buat hal, US akan berunding dengannya agar pembangunan senjata nuklear diberhentikan. Sebagai balasan, US, Korea Selatan dan Jepun akan bagi bantuan ekonomi kepada Korea Utara. Kalau Korea Utara buat hal lagi itu tandanya kekurangan sumber lagi. Perangai dah macam kartel kat sekolah.

Strategi “nuclear brinkmanship” ini diteruskan oleh Kim Jong-un. Tapi menjelang hujung tahun 2017, US dan China mula naik bosan dengan perangai Korea Utara, maka berpakat untuk “menyelesaikan” Korea Utara. Trump mengancam untuk menyerang Korea Utara, manakala China mengenakan sekatan ekonomi ke atas Korea Utara.

Mula-mula nampak Kim Jong-un berada dalam bahaya. Namun Kim ni bijak orangnya. Dia cuba mengatasi masalah ini melalui strategi bertahap.

Pertama sekali, Kim mengambil hati Korea Selatan dengan menghantar kontinjen ke Olimpik Musim Sejuk di Pyeongchang, seolah-oleh ingin membuka langkah perdamaian. Melalui Korea Selatan, Kim berjaya mendapatkan peluang untuk berjumpa dengan Trump. Dan sementara semua orang menanti-nantikan perjumpaan Kim dan Trump, tiba-tiba Kim pergi “berbaiah” dengan China.

Cuba tengok turutan langkah “perdamaian” Kim, bermula dengan Korea Selatan, kemudian US, kemudian China. Kenapa tidak bermula dengan China dahulu?

Kalau bermula dengan China, kiranya Korea Utara bertunduk kepada tekanan China. Kalau buat macam itu, maka lepas ni Korea Utara terhutang budi dengan China dan kena jadi budak suruhan China. Ini tak bagus untuk juche.

Kalau Kim berjumpa dengan Trump saja tapi tak jumpa China, ia juga akan menimbulkan persepsi Korea Utara telah beralih khemah. Dan ini tak bagus untuk juche juga. China selama ini menganggap Korea Utara sebagai “buffer state” di sempadan timurnya. Perubahan posisi Korea Utara akan mengancam keselamatan China dan China tak akan biarkan Kim bercomolot dengan Trump, takut mereka buat “secret deal” yang merugikan China. Jika perlu, mungkin China akan menggulingkan Kim Jong-un dan meletakkan seorang yang pro-China (ada ura-ura bahawa Kim Jong-nam dibunuh kerana dia dipilih oleh China jadi pengganti kepada Kim Jong-un).

Jadi apa yang Kim Jong-un buat ialah pergi buat temu janji dengan Trump dahulu, biar China terasa dipinggirkan, biar China terasa “insecure”. Lepas tu baru Kim Jong-un pergi ke Beijing dan berbaiah kepada China. Dengan cara itu Kim menunjukkan Korea Utara tidak pro US, dan pada masa yang sama juga menunjukkan kepada US bahawa Korea Utara masih mempunyai China sebagai “option” untuk meningkatkan “leverage” dalam perundingan dengan Trump.

Dan China pun berpeluang menunjuk jari tengah kat Trump sebagai balasan terhadap tarif import yang mensasarkan China baru-baru ini.

Tapi selepas semua selesai nanti, Korea Utara akan sekali lagi kembali kepada tabiatnya untuk melakukan provokasi. Itulah cara deme nak “survive”.

Dalam banyak-banyak negara yang dilabel sebagai “Axis of Evil” oleh US (termasuk Iraq, Iran, Libya dan Syria), hanya Korea Utara saja yang masih terselamat daripada kekacauan dan subversi luar, dan itu semua kerana 3 generasi pemimpin Korea Utara yang bijak dalam realpolitik.


Apa Yang Kita Perlu Tahu Tentang Etnik Rohinggya?

Masyarakat Rohingya merupakan masyarakat Islam Indo-Aryan yang berasal dari wilayah Rakhine, Myanmar. Sekitar abad ke-9 hingga ke-14, masyarakat Rohingya telah memeluk agama Islam atas jasa pedagang-pedagang daripada Tanah Arab.  Berdasarkan masyarakat Rohingya sendiri dan beberapa sejarawan, Rohingya adalah penduduk asli di wilayah Rakhine, manakala sesetengah sejarahwan berpendapat bahawa kumpulan tersebut terdiri daripada gabungan daripada pelarian sebelum dan ketika penjajajahan. Pendirian kerajaan Myanmar pula menyatakan Rohingya merupakan pendatang yang berhijrah ke daerah Arakan selepas Kemerdekaan Burma pada tahun 1948 ataupun selepas Perang Kemerdekaan Bangladesh pada tahun 1971.

Orang Islam telah tinggal di wilayah Rakhine ( juga dikenali sebagai Arakan ) sejak abad ke-15 namun bilangan penduduk Islam sebelum pemerintahan British tidak diketahui. Biarpun perdebatan tentang asal-usul penduduk Rohingya ini masih berlaku, namun jika dilihat tentang terma “ Rohingya “ yang disebut sebagai Rooinga, ditemui pertama kali digunakan dalam artikel pada tahun 1799 mengenai bahasa yang dituturkan oleh orang Islam yang mengaku sebagai penduduk asli wilayah Arakan.

Pada tahun 1869,  selepas Perang Anglo-Burma Pertama, British telah menakluki wilayah Arakan dan hal ini telah menggalakkan penghijrahan penduduk daripada Bengal untuk bekerja sebagai pekerja ladang di Arakan. Badan pemerhati British telah membuat bancian pada tahun 1872 dan 1911 dan bancian tersebut menunjukkan peningkatan dalam populasi Islam di wilayah Akyab daripada 58,255 kepada 178,647 orang.

Ketika Perang Dunia Kedua meletus, Pembunuhan beramai-ramai Arakan pada 1942 telah berlaku yang melibatkan kekejaman etnik di antara tentera rekruit V Force British yang terdiri daripada masyarakat Rohingya dengan penduduk Rakhine yang beragama Buddha dan hal ini menyebabkan berlakunya perbalahan sesama etnik di wilayah tersebut. Selepas Kemerdekaan Burma pada 1948, pemberontak mujahidin memulakan gerakan pemisah untuk menjadikan Arakan sebahagian daripada wilayah di Pakistan Timur dan gerakan tersebut diteruskan pada tahun 1960-an bersama dengan Gerakan Kemerdekaan Arkanese yang dipelopori oleh masyarakat Buddha Rakhine. Pemberontakan tersebut telah menambah kecurigaan dan permusuhan antara masyarakat Islam dan Buddha di wilayah tersebut.

Pada tahun 1982, kerajaan pimpinan Jeneral Ne Win telah menggubal undang-undang kerakyatan Burma di mana undang-undang tersebut telah melucutkan dan menafikan kerakyatan masyarakat Rohingya, hal ini membawa kepada majoriti masyarakat Rohingya menjadi masyarakat yang tidak mempunyai kewarganegaraan.

Situasi Terkini

Walaupun berlakunya krisis pelarian Rohingya pada tahun 2015 dan kekejaman tentera Myanmar pada tahun 2016 dan 2017, populasi Rohingya di Myanmar meningkat daripada sekitar 1.1 million kepada 1.3 million. Kebanyakannya mereka bertumpu di kawasan utara Rakhine yang mewakili 80 hingga 90% populasi di kawasan tersebut. Ramai juga masyarakat Rohingya yang telah melarikan diri ke Bangladesh serta di kawasan sepanjang sempadan Thailand sehingga ke Karachi, Pakistan.

Seramai 100 ribu lebih warga Rohingya di Myanmar tinggal di kem yang berada di sempadan kerana dihalau daripada tempat tinggal mereka namun pada masa yang sama, mereka tidak dibenarkan oleh pemerintah untuk meninggalkan wilayah tersebut. Pemerhatian yang dibuat oleh PBB telah menemukan bukti bahawa tiadanya toleransi agama dan membuaknya dendam lama disebabkan oleh propaganda “ nasionalis radikal Buddha “ yang menentang Rohingya sementara tentera Myanmar terus melakukan pelbagai kekejaman ke atas golongan ini.

Media antarabangsa dan badan hak asasi manusia seringkali menggambarkan  bahawa Rohingya adalah golongan minoriti di dunia yang paling teraniaya. Berdasarkan kepada PBB, pencabulan hak asasi manusia ke atas masyarakat Rohingya ini boleh dianggap sebagai “ jenayah kemanusiaan “.

Pada 2016, kumpulam militan Rohingya, Harakah al-Yaqin menyerang pondok pengawal sempadan yang membunuh 9 orang tentera. Para tentera menyerang balas dengan membunuh, merogol dan membakar harta benda dan kesannya lebih 25 ribu orang berhijrah ke Bangladesh. Kerajaan pimpinan Aung San Suu Kyi menafikan berlakunya kekejaman tersebut.


Kenapa Batman Tidak Membunuh Joker?

Batman boleh dijadikan sebagai bahan dalam membincangkan falsafah etika. Batman pernah disoal oleh sesetengah watak, mengapa tidak membunuh Joker supaya dia tidak membunuh lebih ramai orang tidak bersalah pada masa depan. Aku pasti, ramai juga pembaca yang tertanya hal yang sama, “Yelah, kenapa Batman tak bunuh saja Joker? Tamat cerita.”

Dengan kes Batman ini, terdapat dua idea falsafah moral yang popular iaitu utilitarianism dan deontologism.

Utilitarianism adalah idea yang membawa kepada kebaikan maksimum. Matlamat menghalalkan cara. Tetapi matlamat tersebut haruslah memberikan kebahagian dan keseronokan kepada majoriti. Kalau matlamat bersifat individu, ia adalah fahaman egoism. Jadi, utilitarianism menggariskan suatu tindakan adalah betul apabila akibatnya memberikan kebaikan dan kebahagiaan pada ramai orang.

Deontologism pula adalah secara umumnya berlawanan dengan utilitarianism. Bagi seorang deontologis, akibat atau apa yang berlaku di masa hadapan adalah tidak relevan. Kalau perbuatan itu salah, ia tetap salah. Kalau menipu dapat menyelamatkan diri, seorang deonlogis tidak akan menipu kerana menipu adalah perbuatan yang salah.

Jadi, Batman utilitarian ataupun deontologis?

Tindakan utilitarian adalah, sekiranya keputusan akhir adalah baik, maka tindakan awalnya adalah betul. Maksud mudah, kalau membunuh Joker dapat membawa kebaikan yang lebih besar (dapat menghalang pembunuhan berterusan), maka membunuh Joker adalah perkara yang betul. Tindakan deontologis pula, mereka tidak fikir soal hasil, tetapi fikir soal tindakan mereka.

Pada deontologis, dapat membawa kebaikan yang lebih besar itu tidak relevan. Yang relevannya adalah membunuh itu adalah tindakan yang salah, maka Batman tidak membunuh Joker. Apabila ditanya, Batman selalu menjawab, samalah dia seperti penjenayah kalau dia bunuh penjenayah. Itulah sebab Lex Luthor pun tak mati di tangan Superman.

Deontogism ini boleh dikaitkan dengan etika superhero yang diterapkan iaitu membunuh adalah salah. Maka mereka patuh, walau apa pun hasilnya.

Sebab itu Batman hanya memenjarakan penjenayah supaya mereka bertaubat, bukan membunuh mereka.

Walaupun Batman seorang deontologis yang tegar, tapi dalam sesetengah keadaan dia tidak berpegang dengan etika itu, dan kelihatannya Batman agak bercelaru.

Batman mungkin popular dengan tindakannya seorang diri. Tetapi kita tidak nafikan, dia dibantu oleh beberapa orang yang berkemahiran seperti Alfred Pennyworth, Robin dan Batgirl.

Robin pula mempunyai banyak versi. Salah satunya adalah seorang anak yatim, iaitu Dick Grayson dan Jason Tood. Versi lain adalah Robin itu adalah anak Batman sendiri iaitu Damian Wayne.

Versi Dick Grayson ialah ibu bapanya dibunuh oleh sekumpulan penjenayah. Lalu dia mahu membalas dendam dan Batman bersetuju untuk melatihnya. Versi Jason Todd pula, Batman dapat tangkap Jason Todd yang cuba untuk mencuri tayar Batmobile dan seterusnya Todd dilatih menjadi Robin. Sebelum kita meneruskan, aku perlu jelaskan beberapa hal tentang deontologism.

Immanuel Kant (1724-1804) adalah seorang tokoh yang mempelopori idea deontoligism. Menurut Kant, untuk menjadi seorang deontologis, seharusnya etika itu mempunyai dua syarat. Pertama etika itu haruslah bersifat tidak berkecuali. Dia tidak boleh pada sesetengah hal, dia tidak mahu turuti etikanya. Pada sesetengah hal, dia turuti. Sepatutnya, dia turuti etikanya pada semua hal. Syarat kedua adalah bersifat universal. Maksudnya, etika itu haruslah dapat diamalkan oleh majoriti masyarakat.

Kalau Batman adalah seorang Kantian, tentunya Batman bukanlah seorang Kantian yang baik. Apabila kita terjumpa anak yatim yang terbiar, apakah secara etikanya kita dedahkan anak yatim itu pada jenayah seperti yang dilakukan oleh Batman?

Tentulah kita akan ambil tindakan menghantar anak yatim itu pada pihak yang bertanggungjawab. Lagipun menurut Kant, tindakan Batman dianggap melanggar etika deontologism kerana majoriti masyarakat tidak akan dedahkan anak yatim pada bahaya.

Mungkin etika Batman seperti berikut, apabila jumpa anak yatim, seharusnya anak yatim itu dilatih supaya menjadi orang dewasa yang kuat dengan cara mendedahkannya pada jenayah.

Tahukah anda, sekiranya etika ini diamalkan pada zaman Yunani di Athens, ianya tidak melanggar falsafah yang digariskan oleh Kant. Kerana pada zaman itu, budak-budak lelaki akan dilatih untuk menjadi tentera dan didedahkan dengan peperangan. Tetapi kalau ikut latar hidup Batman, ia tentunya melanggar etika. Jadi, Batman bukanlah deontologis atau Kantian yang bagus.

Hujah ini mungkin dapat dipatahkan oleh Batman dengan menggariskan etika, apabila terjumpa dengan anak yatim, bantulah anak yatim itu sebaik mungkin. Etika ini dapat diamalkan oleh majoriti masyarakat.

Jadi, boleh jadi Batman adalah Kantian atau deontologis yang baik. Mungkin cara Batman dan masyarakat berbeza, tetapi masih ikut etika secara universal. Berbalik pada soalan aku, kenapa aku kata Batman mempunyai etika yang bercelaru?

Mungkin lantikan Robin untuk bekerja di sisinya adalah untuk memastikan Gotham berada dalam keadaan yang selamat. Maksudnya, lantikan Robin adalah untuk kebaikan dan kesan baik yang lebih besar. Dengan terhasilnya dua superhero di Gotham, maka jumlah jenayah akan berkurangan.

Etika ini mempunyai unsur utilitarian yang Batman tidak amalkan pada penjenayah. Sekiranya Batman mahu kebaikan yang lebih besar, kenapa tidak bunuh saja Joker selepas ditangkap? Membunuh Joker mungkin lebih baik daripada membahayakan anak yatim pada jenayah.


Difteria, Toksin Dan Vaksinasi

Difteria adalah sejenis penyakit berjangkit akut, yang terjadi disebabkan oleh penghasilan exotoxin (toksin), dari bakteria yang dikenali sebagai Corynebacterium dyptheriae.

Kebiasaannya, ia akan memberi infeksi atau menyerang bahagian pharynx di dalam mulut atau mana-mana organ pada bahagian “upper respiratory tract”.

Kadangkala, dalam kes serius, ia turut mampu memberi komplikasi sistemik seperti radang jantung (myocarditis) serta paralisis atau kelumpuhan otot (polyneuropathy).

*Tahukah anda bahawa exotoxin yang dirembeskan oleh bakteria adalah antara bahan kimia yang paling berbahaya kepada manusia?

Contohnya Botulinum toxin. Ia adalah sejenis exotoxin yang dirembeskan oleh bakteria Clostridium botulinum. 1 mikrogram (jumlah lebih kecil dari setitik air) mampu untuk membunuh manusia.

Etiologi

Bakteria Corynebacterium dyptheriae ini merupakan bakteria “gram-positive”. Morfologi nya adalah seperti berikut:

– Tiada kapsul.– Non-motile (tidak bergerak)– Bacillus yang tidak menghasilkan spora– Berbentuk rod serta seakan kayu cota (club).– Berada dalam kelompok (cluster), menyerupai huruf-huruf bahasa cina.

Isolasi bakteria Corynebacterium dyptheria ini dari manusia mungkin akan menemukan 2 jenis varian, iaitu sama ada phenotype yang tidak bertoksin (tox-), dan bertoksin (tox+).

Epidemiologi

Cara transmisi atau penyebaran utama bagi bakteria C.dyptheriae ini adalah melalui udara (water droplets) dari jarak dekat. Organisma ini akan kolonisasi saluran pernafasan serta berkebolehan untuk tidak menimbulkan sebarang simptom atau gejala.

Selain itu, dalam kes yang jarang berlaku, ia turut mampu tersebar melalui objek tercemar dengan cecair dari pesakit difteria sebagai contoh, alat mainan, tuala, serta sudu dan garfu.

Satu-satunya hidupan yang menjadi ‘gudang simpanan’ atau “reservoir” bagi bakteria C.dyptheriae ini adalah manusia.

Anda juga perlu sedar bahawa imuniti yang didapatkan daripada imunisasi vaksin difteria semasa kecil, akan berkurangan sendiri dengan berlalunya masa. Ini bermakna orang dewasa juga turut mampu untuk dijangkiti bakteria C.dyptheriae ini. Oleh itu, vaksin difteria ini perlu diberikan “booster” atau dos tambahan, bagi mengekalkan “antibody titer” tersebut pada tahap optimum (menghalang dari berlakunya gejala atau simptom berbahaya).

Selain daripada faktor umur dan tidak mendapat suntikan vaksinasi, terdapat beberapa faktor lain yang meningkatkan risiko terhadap jangkitan bakteria C.dyptheriae dan ia adalah seperti berikut:

– Ketagihan alkohol– Tahap sosioekonomi yang rendah– Tinggal di kawasan yang padat

Contoh terburuk bagi peristiwa wabak epidemik Difteria, telah berlaku pada tahun 1990-an di negara-negara Kesatuan Soviet. Ketika itu, terdapat lebih 150,000 kes difteria telah dilaporkan dan lebih 5000 daripada kes itu, telah berakhir dengan kematian pesakit.

Peristiwa epidemik itu telah disebabkan oleh kegagalan institusi kesihatan di negara-negara tersebut, untuk memberikan suntikan vaksinasi kepada populasi rakyat.

Pathogenesis

Seperti yang telah saya nyatakan di atas, bakteria C.dyptheriae ini mempunyai varian berbeza, sama ada yang bertoksin atau tidak bertoksin.

Oleh itu, toksin tersebut telah dihasilkan oleh varian bakteria C.dyptheriae bertoksin. Ia adalah faktor virulence utama dalam penyakit klinikal Difteria.

Toksin itu sendiri terdiri daripada dua buah komponen penting (Binding Subunit & Active Subunit), dan ia adalah seperti berikut:

– Binding Subunit adalah komponen berfungsi melekapkan toksin pada permukaan sel melalui “glycoprotein receptor”. *Selepas melekap, ia tidak dapat dihapuskan sekalipun dengan penggunaan antitoksin.

– Manakala Active Subunit adalah komponen yang berfungsi menyahaktifkan (EF-2), yang akhirnya menhalang sistesis protein, justeru menyebabkan kematian sel.

Bagaimana toksin berfungsi?

Toksin ini dihasilkan oleh bakteria C.dyptheriae yang menetap di dalam “pseudomembranous lesion” (berwarna putih) pada bahagian pharynx di dalam mulut.

Toksin itu kemudiannya akan dilepaskan ke dalam saluran darah. Toksin yang berada di dalam darah itu seterusnya akan dibawa ke seluruh organ.

Apabila toksin itu berjaya melekapkan diri pada permukaan sel melalui “Binding Subunit”, ia seterusnya memasuki sel. Setelah toksin berjaya memasuki ke dalam sel itu, “Active Subunit” pula bertindak menghalang sistesis protein sel yang akhirnya menyebabkan kematian sel.

^ Ini cuma mekanisme toksin di dalam sebuah sel. Bayangkan jika toksin tersebut berjaya menyerang sebahagian besar sel-sel yang membentuk sesebuah organ itu?

Kesimpulannya, mekanisme toksin inilah yang menyebabkan kegagalan organ yang akhirnya menyebabkan kematian pesakit.

Vaksin Difteria

Vaksin Difteria ini diperbuat daripada toksin bakteria Corynebacterium dyptheriae (toxxoid vaccine). Ia telah dilemahkan serta disucikan daripada elemen-elemen yang berbahaya kepada kesihatan.

Bermaksud, vaksin itu tidak mampu untuk memberi kemudaratan kepada tubuh badan penerima, namun cukup untuk merangsang penghasilan antibodi. Penghasilan antibodi tersebut kemudian akan dengan serta-merta memusnahkan terus ‘toksin lemah’ itu dan akhirnya, antibodi tersebut akan menjadi memori (ingatan).

Tetapi seperti yang saya nyatakan di atas, ‘ingatan’ itu tidak bertahan lama, dan masih memerlukan “booster” atau dos tambahan untuk memastikan tahap antibodi (antibody titer), dalam keadaan optimal.

*Analogi mudah macam anda belajar. Kalau anda dah tinggalkan pembelajaran itu dalam tempoh yang lama, anda mesti akan lupa. Oleh sebab itu anda diperlukan untuk baca dan baca berulang kali untuk ingat.

Seterusnya, jika anda diserang atau dijangkiti semula oleh bakteria ini SELEPAS menerima suntikan vaksin, bakteria Corynebacterium dyptheriae ini tetap akan menghasilkan toksinnya. TETAPI, kali ini badan anda sudah pun bersedia, kerana mempunyai antibodi memori yang ingat ‘wajah’ toksin yang dilepaskan.

Ini bermakna, antibodi tersebut akan terus dapat memusnahkan toksin yang dihasilkan oleh bakteria, dan melindungi anda daripada kegagalan organ dan kemungkinan tinggi kematian.

Walau bagaimanapun, anda masih akan dapat mempunyai simptom atau gejala ringan seperti demam, sakit tekak dan sebagainya. Tetapi, anda akan dirawat dengan ubatan antibiotik sahaja dan bukannya suntikan antitoksin (antibodi terhadap toksin) difteria.

Antitoksin diberikan kepada mereka yang tidak pernah menerima suntikan vaksin.

Pencerahan tentang antitoksin difteria

Ia hanya mampu untuk menghapuskan toksin yang berada bebas (tidak bercantum dengan sel) di dalam darah. Kerana apabila toksin itu telah bercantum dengan sel, ia tidak dapat dihapuskan sama sekali.

Di sini anda pasti faham mengapa vaksinasi itu sangat penting. Kerana toksin ini bertindak sangat cepat dan mampu membunuh, dan vaksinasi itu berkesan dalam menghalangnya.

Kesimpulannya, Difteria ini adalah sebuah penyakit berjangkit dan sangat berbahaya serta boleh membawa maut jika anda tidak mendapatkan suntikan vaksin yang berfungsi menghapuskan toksin dilepaskan oleh bakteria.

Vaksin *DIFTERIA* tidak menjamin anda tidak akan dijangkiti oleh bakteria Corynebacterium diptheriae ini, ia cuma berfungsi meminimakan gejala atau simptom yang boleh membawa maut berbanding dengan individu yang tidak pernah menerima suntikan vaksin.

*JOM TANDATANGAN PETISYEN!*

*SOKONGAN WAJIBKAN VAKSIN PROGRAM IMUNISASI KEBANGSAAN*

Petisyen atas talian kepada Kerajaan Malaysia, Kementerian Kesihatan Malaysia dan Kementerian Pembangunan Wanita, Keluarga dan Masyarakat.

*Tandatangan di sini*? http://chng.it/Nw4pZSdx ?

Tolong sebarluaskan kepada ibubapa, suami/isteri, adik beradik, anak beranak, saudara mara, jiran tetangga, rakan sekerja, kawan-kawan, sahabat alam maya dan komuniti demi kemaslahatan dan kesihatan hidup bermasyarakat di Malaysia.

Rujukan:

Non-Spore-Forming, Gram Negative Rods. Retrieved from: Review of Medical Microbiology and Immunology by Warren Levinson.


Khutbah Terakhir Rasulullah S.A.W

“Wahai manusia dengarlah baik-baik apa yang hendak ku katakan. Aku tidak mengetahui apakah aku dapat bertemu lagi dengan kamu semua selepas tahun ini. Oleh itu dengarlah dengan teliti kata-kataku ini dan sampaikanlah ia kepada orang-orang yang tidak dapat hadir di sini pada hari ini.

Wahai manusia, seperti mana kamu menganggap bulan ini dan kota ini sebagai suci maka anggaplah jiwa dan harta setiap orang Muslim sebagai amanah suci. Kembalikan harta yang diamanahkan kepada kamu kepada pemiliknya yang berhak.

Janganlah kamu sakiti sesiapa pun agar orang lain tidak menyakiti kamu pula. Ingatlah bahwa sesungguhnya kamu akan menemui Tuhan kamu dan Dia pasti akan membuat perhitungan atas segala amalan kamu. Allah telah mengharamkan riba’, oleh itu segala urusan yang melibatkan riba’ hendaklah dibatalkan mulai sekarang.

Berwaspadalah terhadap syaitan demi keselamatan agama kamu. Dia telah berputus asa untuk menyesatkan kamu dalam perkara-perkara besar maka berjaga-jagalah supaya kamu tidak mengikutinya dalam perkara-perkara kecil.

Wahai manusia, sebagaimana kamu mempunyai hak atas para isteri kamu, mereka juga mempunyai hak atas kamu. Sekiranya mereka menyempurnakan hak mereka ke atas kamu maka mereka juga berhak untuk diberi makan dan pakaian dalam suasana kasih sayang.

Layanilah wanita-wanita kamu dengan baik dan berlemah lembutlah terhadap mereka kerana sesungguhnya mereka adalah teman dan pembantu kamu yang setia. Dan hak kamu ke atas mereka ialah mereka sama sekali tidak boleh memasukkan orang yang kamu tidak sukai ke dalam rumah kamu dan dilarang melakukan zina.

Wahai manusia, dengarlah bersungguh-sungguh kata-kataku ini. Sembahlah Allah, dirikanlah solat lima kali sehari, berpuasalah di Bulan Ramadhan, tunaikanlah zakat dan harta kekayaan kamu dan kerjakanlah ibadah haji sekiranya mampu.

Ketahuilah bahawa setiap Muslim adalah saudara kepada Muslim yang lain. Kamu semua adalah sama; tidak ada seorang pun yang lebih mulia dari yang lainnya kecuali dalam taqwa dan amal soleh.

Ingatlah bahawa kamu akan menghadap Allah pada suatu hari untuk dipertanggung-jawabkan atas segala apa yang telah kamu lakukan. Oleh itu, awasilah tindak-tanduk kamu agar jangan sekali-kali kamu terkeluar dari landasan kebenaran selepas ketiadaanku.

Wahai manusia, tidak ada lagi Nabi atau Rasul yang akan datang selepasku dan tidak akan lahir agama baru. Oleh itu wahai manusia, nilailah dengan betul dan fahamilah kata-kataku yang telah disampaikan kepada kamu.

Sesungguhnya aku tinggalkan kepada kamu dua perkara yang sekiranya kamu berpegang teguh dan mengikuti kedua-duanya nescaya kamu tidak akan tersesat selama-lamanya.
Itulah Al-Quran dan Sunnahku.

Hendaklah orang-orang yang mendengar ucapanku ini menyampaikannya pula kepada orang lain dan hendaklah orang yang lain itu menyampaikannya pula kepada orang lain dan begitu seterusnya.

Semoga orang yang terakhir yang menerimanya lebih memahami kata-kataku ini dari mereka yang mendengar terus dariku. Saksikanlah Ya Allah, bahawasanya aku telah sampaikan risalah-Mu kepada hamba-hamba- Mu.”

Khutbah terakhir merujuk kepada khutbah atau ucapan terakhir Nabi Muhammad S.A.W kepada sekumpulan besar pengikut dan masyarakat Islam yang hidup pada zaman Nabi Muhammad S.A.W. Ia berlaku pada peristiwa Haji Wida’ Rasulullah S.A.W yakni pada 9 Zulhijjah tahun 10 Hijrah di Lembah Uranah, Bukit Arafah, baginda menyampaikan khutbah terakhirnya di hadapan kaum Muslimin.


Kenapa Nilai Mata Wang Dinar Kuwait Lebih Tinggi Berbanding USD?

Dinar Kuwait merupakan mata wang rasmi bagi negara Kuwait yang terletak di Teluk Parsi. Tahukah anda, nilai mata wang dinar Kuwait (KWD) lebih tinggi berbanding dolar Amerika Syarikat (USD)?

Hari ini tukaran antara dua mata wang ini adalah sekitar 1 KWD bersamaan 3.30 USD. Bagaimana perkara seumpama ini boleh terjadi, seperti yang kita tahu semua mata wang dunia bergantung harap kepada keberkesanan USD.

Kalau nak tahu, ayuh soroti artikel ini.

Semua bermula apabila dinar Kuwait telah diperkenalkan dinar untuk menggantikan mata wang rupee Teluk pada tahun 1961 iaitu tahun sama Kuwait memperolehi kemerdekaan daripada Britain.

Bagi menguatkan dinar Kuwait telah dipadankan dengan pound sterling iaitu matawang rasmi Britain. Walau bagaimanapun kedua-dua mata wang tetap boleh digunakan rakyat Kuwait sehinggalah mata wang rupee mengalami susut nilai yang drastik.

Situasi Timur Tengah yang kurang stabil menyebabkan nilai matawang dinar Kuwait telah berubah banyak kali.

Misalnya pada 2003, Kuwait telah memadankan mata wangnya kepada dolar AS dan hal ini menyebabkan nilainya berubah menjadi 1 USD kepada 0.29 KWD.

Bermula sejak itu matawang dinar Kuwait berterusan meningkat sehingga mampu mengatasi nilai dolar AS. Memasuki tahun 2019, nilai matawang dinar Kuwait telah meningkat kepada 1 KWD bersamaan 1 USD.

Hal ini menjadikan negara Kuwait memegang takhta sebagai matawang dengan nilai tertinggi di dunia mengatasi negara lain seperti Bahrain dan Jordan.

Kenaikan mata wang Kuwait juga dibantu dengan kebergantungan terhadap petroleum sejak penemuan minyak di Bahrain yang membuatkan negara-negara Arab berlumba mencari sumber asli tersebut.

Buat pengetahuan anda semua, ekonomi Kuwait bergantung sebanyak 80 peratus dengan industri petroleum.

Permintaan minyak yang tinggi suatu ketika dahulu membuatkan nilai matawang Kuwait terus naik mendadak dan hanya berlaku sedikit penurunan tidak signifikan.

Walau bagaimanapun, penurunan harga minyak mentah dan serangan covid-19 membuatkan ekonomi Kuwait semakin lemah.

Jadi, Kuwait perlu berubah untuk mempelbagaikan sumber ekonominya bagi memastikan negara mampu untuk terus bertahan.

Salah satunya, Kuwait boleh memperkenalkan beberapa cukai untuk menutup defisit kesan daripada penurunan harga minyak.

Namun, Kuwait bernasib baik apabila memiliki salah satu dana terbesar di dunia yang bernilai sekitar $550 bilian iaitu Dana Generasi Masa Hadapan.

Dana ini banyak membantu ekonomi Kuwait dikala aktiviti ekonomi kurang bergerak angkara Covid-19. Dikhuatiri juga dana ini akan habis juga akhirnya jika Kuwait tidak mencari alternatif lain bagi meningkatkan ekonomi mereka.

Jadi, tidak guna jika nilai matawang tinggi melangit sekalipun jika hanya bergantung kepada satu komoditi sebagai sumber ekonomi. Apa-apa pun mesti ramai akan mahu kerja di Kuwait kerana 1 KWD bersamaan RM13.35.

Artikel ini juga boleh dibaca di portal kewangan dan ekonomi kami, The Outlook.


Perang Dunia Kedua: Battle Of The Bulge

Ofensif Ardennes atau Ofensif Rundstedt atau
Pertempuran Ardennes merupakan pertempuran paling berdarah tentera Amerika
ketika Perang Dunia Kedua. Ini merupakan salah satu idea gila Hitler untuk
melumpuhkan tentera Berikat di sebelah Barat.

Pengenalan

Keadaan
semasa medan barat, September 1944.

Tentera Berikat pimpinan General Dwight D. Eisenhower telah bertapak dengan kukuh di bahagian barat Eropah. Tentera beliau sudahpun menawan seluruh Perancis, seluruh Belgium dan selatan Belanda pada tahun 1944. Banyak tentera Nazi Jerman tumbang di tangan beliau. Namun, kepantasan tentera beliau menolak tentera Jerman memberi masalah kepada lojistik dan moral tentera Berikat.

Selaku panglima tertinggi tentera Berikat (Allied
Forces), Eisenhower memimpin tiga kumpulan tentera di barat Eropah iaitu 12th
US Army Group pimpinan Lt. General Omar Bradley, 21st British Army
Group pimpinan Field Marshal Bernard Montgomery dan 6th US Army
Group pimpinan Lt. General Jacob L. Devers.

Eisenhower mempunyai masalah untuk membahagikan
bekalan logistik kepada ketiga-tiga ‘army group’ ini. Banyak pelabuhan di barat
Eropah tidak dapat digunakan kerana tentera Jerman berjaya memusnahkan fasiliti
tersebut daripada digunakan pihak Berikat. Oleh itu, mereka terpaksa menunggu
bekalan dari pelabuhan sedia ada yang jauh seperti Normandy dan Cherbourg.

Masalah lain yang dapat dilihat pada tentera Berikat pada ketika ini ialah moral. Disebabkan terlalu pantas tentera Berikat mara ke kawasan musuh, mereka menjadi terlalu penat dan tidak mendapat rehat yang cukup.

Kekalahan pihak Berikat kepada Jerman ketika Operasi Market Garden memburukkan lagi moral tentera Berikat. Banyak bekalan dihabiskan untuk menjayakan operasi berkenaan yang akhirnya membuatkan tentera Berikat mengigit jari. Disebabkan itu, Eisenhower terpaksa menangguhkan beberapa misi serangan ke atas Jerman sementara menunggu bekalan dan lojistik sampai di barisan hadapan.

Pelan
Gila

Pada 16 September 1944, Adolf Hitler menerangkan pelan beliau untuk melancarkan satu serangan hebat ke atas tentera Berikat di barat. Hitler memilih kawasan hutan tebal di Ardennes yang merupakan tempat yang sama Hitler dan tentera Jerman menyerang Perancis pada 1940.

Hitler mahu mahu para panglimanya menggunakan taktik
‘Blitzkrieg’ dengan menjadikan hutan Ardennes ini sebagai batu loncatan untuk
menusuk masuk rusuk tentera Berikat dan mara ke Sungai Meuse, sebelum memecut
terus ke ibu kota Belgium iaitu Brussels dan pelabuhan utamanya iaitu Antwerp.
Menurut Hitler, Brussels dan Antwerp mesti ditawan oleh tentera Jerman pada
hari keempat.

Terkejut beruk para panglima Hitler apabila
mendengar pelan gila ini. Komander Keseluruhan Medan Barat, Field Marshal Gerd
von Rundstedt dan Komander Army Group B, Field Marshal Walter Model mengatakan
bahawa pelan ini sangat mengarut. Hal ini kerana, Nazi Jerman sudah tidak ada
tentera yang mencukupi untuk melancarkan operasi ini.

“Kita ADA tentera simpanan” jawab Hitler apabila
ditanya dari mana hendak cari tentera untuk serangan ini.

‘Tentera simpanan’ yang dimaksud Hitler ialah
tentera simpanan strategik kebangsaan dibawah Oberkomando der Wehrmacht (Pemerintahan
Tertinggi Angkatan Tentera) yang merangkumi 13 divisyen infantri, 2 divisyen
payung terjun dan 6 divisyen Panzer.

Gila. Hitler mahu memperjudikan semua divisyen yang
tinggal yang sepatutnya digunakan untuk mempertahankan tanah Jerman. Sementara
itu, di barisan timur iaitu di Soviet Union, tentera Jerman di sana sudah
‘rongak’ apabila tentera Soviet pimpinan Marshal Georgy Zhukov menggempur dan
melenyapkan hampir keseluruhan Army Group Center. Hal ini membuka ‘lubang’
kepada tentera Soviet untuk ‘jalan’ terus ke Berlin. Mujurlah masalah lojistik
tentera Soviet menangguhkan perkara tersebut.

Pelan
Hitler: Memisahkan Tentera Amerika dan British

Hitler masih berfikir bahawa Perang Dunia Kedua
boleh dimenangi. Beliau percaya tentera Soviet di timur yang banyak tidak boleh
mendatangkan apa-apa pulangan yang baik kepada Jerman. Oleh itu, beliau
mengubah fokus kepada tentera Berikat pimpinan Eisenhower di barat. Beliau
percaya yang tentera Jerman mampu untuk mengalahkan tentera Berikat yang nampak
jauh lebih lemah daripada tentera Soviet. Jika serangan ini berjaya, Hitler
boleh menumpukan kepada banyak projek-projek hebat seperti kereta kebal Panzer
model baru atau jet pejuang atau roket merentasi benua.

Kepantasan tentera Berikat mengalahkan tentera Jerman memberikan kelebihan kepada Hitler. Kini, tentera Jerman berada begitu dekat dengan tanah Jerman. Bekalan lojistik kini boleh dihantar terus tanpa sebarang masalah. Tentera Jerman juga tidak perlu risau mengenai kod-kod rahsia dipecahkan kerana maklumat kini boleh disampaikan melalui ‘runner’ ataupun menggunakan tali telegfraf tanpa menggunakan mesin enigma atau radio.

Pelan yang diketengahkan Hitler sangat drastik dan
optimis. Serangan yang merangkumi tentera Panzer di hutan Ardennes, sebelum
membelok ke barat laut menuju ke Sungai Meuse. Selepas menyeberang sungai
tersebut, mereka akan menggempur terus ke arah Brussels dan Antwerp.

Rundstedt dan Model cuba untuk mengubah pelan yang
diberikan Hitler ini. Kedua-dua panglima ini sedar akan kekurangan bekalan,
tentera, tentera udara dan lojistik yang dihadapi oleh tentera Jerman pada
ketika ini. Model merangka pelan alternatif kepada Hitler iaitu serangan
melalui hutan Ardennes sehingga ke Sungai Meuse. Tetapi, Model tidak
menyeberang sungai tersebut sebaliknya membelok terus keutara dan memerangkap
keseluruhan US 1st Army pimpinan Lt. General Courtney Hodges.

Manakala, Rundstedt juga merangka pelan alternatif
beliau kepada Hitler dimana beliau menggunakan serangan dua penjuru satu di
Ardennes dan satu lagi di sempadan Belanda, untuk memerangkap seluruh 1st
US Army berdekatan Sungai Meuse.

Namun, Hitler tetap berkeras mahu menggunakan
serangan agung beliau yang lebih optimis di mana objektifnya jauh ke barat
sehingga ke Antwerp. Idea Hitler lebih dahsyat. Beliau bukan sahaja mahu
memerangkap 1st US Army malahan seluruh 21st British Army
Group pimpinan Field Marshal Montgomery yang merangkumi 2nd British
Army dan 1st Canadian Army.

Ya, Hitler mahu memerangkap tiga tentera medan pihak
Berikat.

Antara sebab mempengaruhi keputusan Hitler ini
ialah, pertelingkahan dan pergaduhan antara panglima British iaitu Field
Marshal Montgomery dan panglima Amerika iaitu Dwight D. Eisenhower. Montgomery
merupakan komander 21st British Army Group yang merangkumi tentera
British dan negara Komanwel mahukan Eisenhower melebihkan bekalan dan lojistik
kepada tenteranya. Namun, Eisenhower mahu bekalan diberikan sama rata dengan 12th
US Army Group dan 6th US Army Group.

Hal ini menyebabkan Montgomery bengang. Kenapa
seorang Field Marshal, komander 5 bintang seperti Montgomery mendengar cakap
General 4 bintang seperti Eisenhower. Bagi beliau, tentera British lebih layak
untuk menguasai medan pertempuran di Eropah berbanding tentera Amerika.
Montgomery juga pernah membuat tindakan drastik apabila membuat persidangan
dengan pemberita mengenai perkara ini.

Montgomery juga menyalahkan Eisenhower kerana tidak
memberikan bekalan lojistik yang secukupnya ketika Operasi Market Garden yang
menyebabkan kekalahan memalukan kepada tentera British.

Inilah dia ‘peluang dan ruang’ yang Hitler cuba
untuk eksploitasikan. Jika tentera Panzernya berjaya ‘menggunting’ dan
‘memisahkan’ 21st British Army Group dan 12th US Army
Group, ada kebarangkalian bahawa tentera Berikat di barat akan menandatangani
perjanjian damai tanpa pengetahuan Soviet Union.

Mungkin juga tentera British dan Amerika akan
menentang negara Komunis Soviet di Timur bersama-sama Nazi Jerman? Ini dia idea
‘gila’ Hitler.

Operasi
Watch on the Rhine

Hitler memberikan tanggungjawab ini sepenuhnya kepada Rundstedt dan Model untuk menjayakan operasi ini. Serangan ini diberi nama Operasi ‘Watch on the Rhine’ (Kawalan Ke atas Rhine) sempena nama Sungai Rhine. Nama ini diberi untuk menipu musuh bahawa tentera Jerman sedang melakukan operasi defensif, bukannya ofensif.

Tentera Berikat menamakan pertempuran ini sebagai Ofensif Ardennes atau Ofensif Rundstedt. Nama “Battle of the Bulge” menjadi popular apabila terdapat ‘bulge’ atau lekuk yang timbul ketika surat khabar Amerika menunjukkan peta keadaan semasa ketika pertempuran tersebut.

Dalam operasi ini, Hitler memilih Army Group B
pimpinan Field Marshal Walter Model untuk menyerang kedudukan tentera Berikat
ini. Army Group ini mempunyai kekuatan tentera Jerman yang paling kuat sekali
di medan Barat. Terdapat tiga tentera medan dibawah Army Group ini iaitu:

– 6th Panzer Army.

Tentera ini merupakan tentera yang dipilih sendiri
oleh Hitler. Mereka mempunyai kelengkapan yang paling sempurna dan tentera
paling berpengalaman dalam operasi ini. Dalam tentera ini, terdapat dua tentera
elite Waffen-SS iaitu 1st SS Panzer Division Leibstandarte
Adolf Hitler dan 12th SS Panzer Division Hitlerjugend.

Tentera ini akan dipimpin oleh SS Colonel-General Sepp Dietrich, seorang fanatik Nazi. Beliau tidak pernah pergi ke sekolah pegawai atau ‘Staff College’ namun beliau berjaya membuktikan kehebatan beliau apabila berjaya memenangi pelbagai pertempuran menentang tentera Soviet di timur.

Walaupun berlatarbelakang fahaman Nazi, beliau disegani oleh ramai panglima Jerman dan juga rakyat Jerman. Hitler juga mencipta sebuah pangkat baru iaitu SS-Volksmarschall (Marshal Rakyat) kepada Dietrich jika operasi ini berjaya dimenangi.

Hitler meletakkan objektif 6th Panzer
Army ini dibahagian utara serangan, dimana tentera ini akan mendapat jalan
paling dekat untuk ke objektif mereka iaitu Pelabuhan Antwerp.

– 5th Panzer Army.

Tentera ini diletakkan dibahagian tengah serangan.
Tugas mereka adalah untuk menyerbu hutan Ardennes sehingga ke Sungai Meuse
sebelum menyeberang terus menuju ke Brussels.

Tentera Panzer Kelima ini dipimpin oleh General der Panzertruppe Hasso von Manteuffel. Beliau merupakan seorang panglima yang berlandaskan kepada doktrin kereta kebal dan armor. Beliau merupakan penerima anugerah Knight’s Cross serta Oak Leaves, Swords dan Diamonds.

Beliau juga bertempur bersama-sama Rommel ketika kempen di Afrika Utara. Dalam operasi ini, Manteuffel mempertaruhkan unit paling kuat tentera ini iaitu Panzer-Lehr Division iaitu divisyen kereta kebal paling veteran yang dimiliki di medan Barat.

– 7th Army.

Tentera ini dipimpin oleh General der
Panzertruppe Erich Brandenberger dan diletakkan di bahagian selatan
serangan. Boleh dikatakan tentera ini mempunyai tugas paling sukar kerana
mempunyai hanya 4 tentera infantri dan boleh dikatakan paling lemah dalam
operasi ini. Tentera ini ditugaskan sebagai pendinding daripada sebarang
serangan balas oleh tentera Berikat.

Jika Operasi Watch on the Rhine ini berjalan dengan jayanya, 15th Army pimpinan General Gustav-Adolf von Zangen akan melancarkan serangan ke atas 1st US Army dan memusnahkan terus tentera Amerika tersebut. Tentera ini diletakkan dibahagian utara 6th Panzer Army.

Terdapat dua operasi istimewa iaitu Operasi Grifin
dan Operasi Hawk. Komando SS iaitu SS-Colonel Otto Skorzeny akan memimpin
beberapa tentera Jerman untuk menyelinap masuk di belakang barisan musuh dalam
Operasi Grifin.

Skorzeny dan platun beliau yang terdiri daripada
tentera yang boleh berbahasa Inggeris akan menyamar sebagai anggota tentera
British dan Amerika untuk menukar papan tanda jalan, mengelirukan musuh,
seterusnya menawan beberapa jambatan di Sungai Meuse. Ramai tentera Amerika
terpaksa ditahan kerana disyaki sebagai spy. Antaranya ialah panglima 12th
US Army Group sendiri iaitu Lt. General Omar Bradley.

Manakala Operasi Hawk ialah merupakan serangan payung terjun waktu malam ke atas beberapa kawasan-kawasan penting seperti jalan raya dan persimpangan jalan ke arah Sungai Meuse. Serangan ini akan dipimpin oleh Colonel Friedrich August von der Heydte.

Dalam perbualan tertutup antara Colonel Heydte dan
Field Marshal Model, beliau menjelaskan bahawa serangan ini mempunyai tidak
sampai 10% untuk berjaya. Model menjawab “Lebih baik mencuba daripada tidak
mencuba langsung”.

“Dekat
mana kita nak cari minyak untuk kereta kebal kita?” – tanya
seorang pegawai Jerman.

“Pergi
curi dekat tentera Amerika sana” – balas Field Marshal
Model.

Hitler menggariskan 4 kriteria penting dalam menjayakan operasi ini:

Serangan
di Ardennes

Pada 16 Disember 1944, pukul 5.30 am, Model
melancarkan 1,600 tembakan artileri di sepanjang 160km sektor Ardennes.
Tembakan artileri ini tidak diberikan perhatian oleh tentera Amerika di sana
kerana mereka menjangka bahawa ini merupakan serangan balas yang normal kerana
beberapa hari sebelum itu, mereka saling bertukar-tukar tembakan artileri.

Tetapi selepas tembakan tersebut, bumi Ardennes
tiba-tiba bergoncang. Segerombolan tentera Jerman tiba-tiba menyerbu hutan
tebal Ardennes berkenaan diikuti dengan beberapa buah kereta kebal gergasi
iaitu King Tiger. Tentera Amerika daripada 1st US Army merupakan
pasukan yang diberi tanggungjawab untuk mempertahankan hutan tersebut. Mereka
menjangkakan bahawa Ardennes merupakan kawasan ‘senyap’ dan menjadi kawasan
‘rehat dan rawat’. Mereka langsung tidak menyedari bahawa hutan tersebut akan
diserbu oleh tentera-tentera Jerman. Maka bermulalah Operasi ‘Watch on the
Rhine’.

Tentera Jerman perlu tiba di Sungai Meuse dalam masa
4 hari.

Serangan
di sektor utara

SS-Colonel General Sepp Dietrich memimpin 6th
Panzer Army merupakan pasukan tentera paling kuat dalam operasi ini dipenuhi
dengan 2 buah divisyen SS yang berani mati. Objektif mereka ialah menyeberang
Sungai Meuse terus ke Pelabuhan Antwerp.

Lanzareth merupakan sebuah pekan kecil di sekitar
Ardennes dan dihuni oleh 18 anggota tentera Amerika daripada Platun Tinjau, 99th
US Infantry Division. Mereka merupakan mangsa pertama serangan tentera Jerman.
Seramai 500 tentera Jerman menyerbu pekan ini tetapi ia mengambil masa 20 jam
untuk pekan ini ‘dibersihkan’ dan ini telah melambatkan jadual mereka dimana
mereka seharusnya menawan pekan berkenaan 16 jam lepas.

Dietrich melantik SS-Lieutenant Colonel Joachim
Peiper untuk memimpin sebuah ‘battle group’ atau Kampfgruppe, sebuah
pasukan ad-hoc yang ditugaskan untuk menjadi ‘penggempur’ untuk ke Antwerp.
‘Kampfgruppe Peiper’ ini diberi tanggungjawab untuk merusuk masuk ke pertahanan
musuh dengan armada kereta kebal sebanyak 600 buah dan 4,800 orang anggota.
Dalam kata lain, tugas sebuah kampfgruppe adalah untuk ‘menggempur tanpa
melihat kebelakang’.

Kampfgruppe Peiper telah lewat. Dietrich memaksa
Peiper untuk terus menggerakkan panzer-panzernya ke hadapan. Dalam ketika ini,
mereka berjaya menawan beberapa tawanan perang Amerika yang terkejut akan
serangan operasi ini. Pada 17 Disember 1944, 12.30pm beberapa tawanan Amerika
yang cuba lari ditembak secara rambang oleh pasukan Peiper dan telah membunuh
seramai 84 orang tawanan. Hal ini kerana Peiper tidak ada masa untuk ‘melayan’
tawanan-tawanan ini. Insiden ini digelar ‘Penyembelihan Malmedy’.

Peiper dan anggotanya meneruskan perjalanan mereka
dan tiba di sebuah pekan Honsfeld iaitu sebuah pekan ‘rehat dan rawat’ kepada
99th US Infantry Division. Peiper berjaya menawan tentera Amerika di
sana dan gembira apabila berjaya mengutip beberapa tong minyak daripada tentera
Amerika.

Tentera Amerika kini menyedari bahawa terdapat
serangan besar-besaran sedang berlaku. Mereka mula sedikit demi sedikit
berundur sehingga ke sebuah pekan bernama Elsenborn. Komander 1st US
Army, Lt. General Courtney Hodges gagal untuk menghubungi Bradley, komander 12th
US Army Group untuk mendapatkan bantuan segera kerana HQ Bradley berada jauh di
selatan di mana tentera Jerman sedang membedil.

Operasi
Griffin dan Operasi Stosser (Hawk).

Operasi Hawk dijalankan pada 17 Disember 1944, lebih
kurang 1,300 anggota payung terjun Jerman pimpinan Colonel August von der
Heydte diterjunkan di sebuah kawasan musuh berdekatan Elsenborn dan Malmedy.
Mereka ditugaskan untuk menawan persimpangan-persimpangan utama ke Meuse dan
menunggu kedatangan Kampfgruppe Peiper dan 12th SS Panzer Division.

Hanya 300 anggota sahaja yang berjaya terjun di
tempat yang sepatutnya. Ramai yang mati akibat tersalah terjun dan ada yang
tersalah kawasan terjunan. Rata-rata anggota dalam operasi ini tidak mempunyai
pengalaman penerjunan. Heydte terpaksa menunggu di kedatangan Peiper untuk
menawan persimpangan tersebut tetapi mereka tidak datang langsung.

Pada 16 Disember 1944, SS-Colonel Otto Skorzeny
memimpin sebuah brigade ‘Panzer Brigade 150’ yang mempunyai anggota berbahasa
Inggeris dan menggunakan kelengkapan Amerika seperti kereta kebal dan uniform.

Operasi ini boleh dikatakan berjaya kerana mereka
berjaya mengelirukan ramai anggota tentera Amerika dan British. Antara
mangsa-mangsanya ialah Eisenhower sendiri apabila polis tentera menahan beliau
selepas gagal memberi jawapan mengenai sebuah pasukan baseball Amerika.
Montgomery juga hampir ditembak keluar dari keretanya apabila beberapa prebet
Amerika pernah melihat seorang spy Jerman serupa dengan muka panglima British
berkenaan.

Serangan
di tengah dan selatan

General Manteuffel yang memimpin 5th
Panzer Army menyerang sektor tengah. Serangan mereka ditentang oleh 28th
dan 106th US Infantry Division daripada 1st US Army.
Kedua-dua divisyen ini berjaya dikalahkan dengan senang kerana mereka langsung
tidak menyangka kehadiran tentera Jerman.

Laporan kematian ketika pertempuran di St. Vith

Beliau tiba di pinggir sebuah pekan St. Vith yang
merupakan pekan persimpangan penting untuk ke Sungai Meuse. Malang sekali,
Manteuffel tidak menyangka pekan tersebut dipertahankan oleh pasukan bersaiz
corps (8th US Corps) pimpinan Maj General Troy Middleton. Tentera
Amerika di sana juga tidak menjangka kedatangan Manteuffel apabila tiba-tiba
sahaja segerombolan panzer Manteuffel melalui jalan-jalan dalam pekan
berkenaan.

Keadaan yang berkabus tebal disekitar pekan tersebut
sangat menyeramkan. Selepas Manteuffel melepaskan tembakan artileri, kabus
tebal menyelubung hutan tersebut. Tiba-tiba, satu per satu lampu limpah
ditujukan terus kearah mereka. Kemudian, kereta kebal Panzer IV dan Panther
daripada elemen Panzer-Lehr Division dan anggota 62nd Volksgrenadier
Division melepaskan tembakan bertubi-tubi kearah posisi mereka.

Middleton walaubagaimanapun mampu menangkis serangan
Manteuffel apabila kereta kebal 7th US Armored Division miliknya
memposisi kan beberapa buah kereta kebal Sherman di sepanjang jalan di St.
Vith.

Pada 17 Disember, Model turun ke barisan hadapan
untuk bertanya kepada Manteuffel mengenai progress mereka. Namun, mereka masih
lagi tersekat di St. Vith. Model mengarahkan Manteuffel untuk melintasi sahaja
pekan tersebut dan terus menuju ke barat.

Pada ketika itu juga, beberapa elemen kereta kebal
King Tiger milik Dietrich tiba-tiba melalui kawasan utara pekan St. Vith.
Mereka ini juga sebenarnya sedang mencari jalan lain untuk ke barat apabila
pekan Elsenborn dan Malmedy masih lagi tidak mampu ditawan.

Manteuffel dan Dietrich diberi tekanan untuk
mengikut jadual mustahil mereka untuk tiba di Sungai Meuse.

Pada 19 Disember,
selepas tiga hari terputus komunikasi, Montgomery akhirnya dapat menghubungi
Hodges tentang situasi sebenar di Ardennes. Elsenborn, Malmedy dan St. Vith
teruk dibedil oleh tentera Jerman. Hodges tidak dapat menghubungi Bradley untuk
memberi laporan. Hodges juga terpaksa memindahkan markasnya dari Elsenborn ke
Liege akibat serangan ini.

Pada 20 Disember, Montgomery meminta Eisenhower
menukarkan 1st US Army daripada organisasi 12th US Army
Group ke 21st British Army Group. Hal ini kerana seluruh tentera
Amerika di sana terputus hubungan dengan Bradley. Eisenhower setuju.

Pada 21 Disember, pekan St. Vith akhirnya tumbang
ditangan Manteuffel. Namun, banyak masa telah dihabiskan di pekan tersebut.
Seterusnya, Manteuffel mengarahkan ‘penggempur’ utamanya iaitu 2nd
Panzer Division dan Panzer-Lehr Division untuk menyergah terus ke barat
untuk mengejar jadual waktu yang diberikan. Sudah hari kelima namun belum ada
tentera Jerman yang masih tiba di Sungai Meuse.

Pengepungan
Bastogne

Bastogne merupakan sebuah pekan yang penting kerana
terdapat jalan-jalan utama yang menghubungi Sungai Meuse, Luxembourg dan hub
laluan lojistik kepada tentera British jauh di utara. Ia dikawal oleh 101st
Airborne Division dan Kompeni B 10th Armoured Division. Tentera
Amerika di sana dipimpin oleh Brigadier Anthony McAuliffe. Pekan Bastogne
menjadi tempat pelarian oleh tentera Amerika yang berundur akibat serangan
daripada Dietrich dan Manteuffel.

Pada 21 Disember, pekan Bastogne dikepung 2nd
Panzer Division dan Panzer-Lehr Division mengepung dari barat dan utara.
7th Army mengepung dari selatan. 26th Volksgrenadier
Division dan 5th Fallschirmjager Division pula akan menyerang dari
timur. Keadaan di Bastogne semakin kritikal apabila mereka kekurangan bekalan
dan lojistik. Cuaca yang sejuk melampau menambah lagi kesengsaraan mereka.

Pada 22 Disember, komander corps yang mengepung
bandar tersebut (48th Panzerkorps) iaitu Generaleutnant
Heinrich von Luttwitz menghantar delegasi letak senjata kepada McAuliffe.
Komander payung terjun Amerika itu membalas:

Kepada Komander Tentera Jerman;

“NUTS!”

Daripada Komander Tentera Amerika.

Jika ditafsirkan, kata-kata tersebut bermaksud “Go
to Hell” atau “pergi mati”. Kata-kata tersebut tersemat di hati tentera Amerika
yang dikepung di bandar tersebut untuk terus bertahan.

Patton
menyerang balas

Pada 21 Disember, seluruh pentadbiran tentera
Berikat berkumpul di Verdun untuk membincangkan situasi serangan Jerman di
Ardennes. Eisenhower, Montgomery, Patton dan Hodges turut hadir dalam
perbincangan ini.

“Situasi di Ardennes semakin gawat. Tetapi mereka
tidak akan dapat kemana-mana. Kita boleh kalahkan mereka.” kata Eisenhower.

“Biarkan mereka mara terus Paris pun tidak mengapa
supaya kita dapat kepung mereka dari belakang dan menjadikan ia sebagai
Stalingrad kedua.” kata Patton sambil ketawa.

Eisehower masih lagi tidak mampu untuk menghantar
armada tentera udara di sana akibat cuaca yang amat buruk. Beliau bertanya
kepada Patton berapa lama masanya untuk 3rd US Army beliau untuk
bertukar haluan ke arah utara dan menyelamatkan keadaan.

“Oh. Saya sudah hantar baru sekejap tadi” jawab
Patton bersahaja.

Terkejut sungguh para panglima yang ada di situ
kerana Patton seperti sudah mengetahui apa yang Eisenhower ingin bertanya.

Pada 23 Disember, cuaca semakin bertambah baik. Eisenhower mengarahkan serangan ke atas depot lojistik milik tentera Jerman, melumpuhkan lagi bekalan kritikal mereka. Tentera Amerika di Bastogne juga di bekalkan oleh makanan dan bekalan munisi dari udara. Beberapa pasukan perubatan juga diterjunkan ke Bastogne.

Sementara itu, pasukan ‘penggempur’ Manteuffel iaitu
Panzer-Lehr Division dan 2nd Panzer Division menawan Celes,
sebuah pekan terakhir sebelum Sungai Meuse. Namun, Montgomery menghantar armada
kereta kebal terkuat beliau iaitu 30th British Corps untuk menghalang
dan meletupkan jambatan-jambatan di sepanjang sungai berkenaan. Inilah titik
paling jauh kemaraan tentera Jerman dalam operasi ini.

Pada 24 Disember, Manteuffel menghantar memo kepada
Hitler bahawa mengentikan terus operasi ini dan berundur untuk mengelakkan
mereka menjadi ‘Stalingrad Kedua’. Hitler enggan dan yakin untuk meneruskan
lagi.

Pada 26 Disember, armada kereta kebal Patton tiba di
selatan Bastogne dan bertempur dengan elemen tentera 7th Army
pimpinan Brandenberger. Manteuffel memanggil Panzer-Lehr Division untuk
berpatah balik ke Bastogne untuk mengekang kemaraan Patton. Dietrich juga
terpaksa melupakan hasrat beliau untuk menawan Elsenborn dan Malmedy dengan
menghantar beberapa elemen tentera beliau untuk menawan Bastogne. Hitler
berharap jika Bastogne ditawan, seluruh kawasan persimpangan penting di pesisir
Sungai Meuse akan menjadi miliknya.

Pada masa ketika itu, Model menganalisa keseluruhan
operasi tersebut daripada laporan yang diterima. Beliau segera mengetatkan
barisan-barisan hadapan mereka agar dapat memberi peluang kepada pasukan kereta
kebal Kampfgruppe Peiper untuk menusuk masuk ke barisan musuh. Beliau juga
meminta agar Hitler melakukan sesuatu agar dapat mengembalikan momentum mereka
untuk operasi ini.

Hitler
menyerang balas

Pada 1 Januari 1945, Hitler mengarahkan dua operasi
baru dilancarkan iaitu Operasi Base Plate dan Operasi Nordwind.

Dalam Operasi Base Plate, armada udara tentera
Jerman, Luftwaffe melancarkan serangan ofensif besar-besaran yang terakhir
terhadap lapangan terbang tentera Berikat di sekitar Belgium dan Belanda..
Serangan ini berjaya memberi kemenangan taktikal kepada Luftwaffe apabila
memusnahkan 467 pesawat pihak Berikat. Namun, Luftwaffe kehilangan 277 pesawat
mereka dan membunuh ramai juruterbang veteran mereka.

Operasi ini boleh dikatakan gagal kerana, pihak
Berikat boleh membuat pesawat mereka dengan lebih pantas daripada Nazi Jerman.
Selain itu, kebanyakkan pesawat pihak Berikat yang musnah tidak berpenghuni.
Hal ini dapat menyelamatkan juruterbang veteran pihak Berikat untuk bertempur
di kemudian hari.

Dalam pada yang sama juga, jauh di selatan Ardennes
iaitu di sempadan France-Jerman, Hitler mengarahkan 19th Army dan
Tentera Simpanan Daerah 5 (Wehrkreis V) pimpinan Reichsfuhrer-SS
Heinrich Himmler untuk menyerang kedudukan 6th US Army Group
pimpinan Lt. General Jacob Devers. Objektif serangan mereka ialah bandar
Strassbourg.

Himmler yang merupakan pelopor kepada Holocaust dan
ketua organisasi paramilitari SS (Schutzstaffel / Pengawal Peribadi
Hitler) dilantik oleh Hitler untuk mengetuai operasi ini. Himmler yang
merupakan seorang yang ‘buta ilmu perang’ dilantik kerana Hitler sudah tidak
percayakan panglima-panglima daripada angkatan tentera.

Operasi yang diberi nama Nordwind ini berjaya
menggoyahkan tentera Denvers yang kini rongak akibat ketiadaan Patton yang kini
sedang bertempur di Bastogne dan juga akibat kehabisan bekalan lojistik.

Serangan ini berjaya membuatkan Eisenhower tidak
senang duduk. Himmler berjaya memecahkan sebahagian daripada sistem pertahanan
Maginot Line di bahagian selatan pada 7 January 1945. Namun, Eisenhower segera
menghantar beberapa elemen kereta kebal Patton untuk menangkis operasi
berkenaan. Pada 25 Januari, Operasi Nordwind dihentikan segera merta akibat
situasi di Ardennes yang semakin parah apabila tentera Berikat cuba memotong
laluan belakang 5th Panzer Army.

Pada 3 Januari 1945, Patton di Bastogne dan
Montgomery di utara bersetuju untuk menyerang kedudukan tentera Jerman dengan
objektif memerangkap seluruh Army Group B di sana. Serangan ini sepatutnya
dilakukan pada 1 Januari tetapi Montgomery tidak mahu merisikokan tenteranya
yang tidak bersedia bertempur dalam keadaan sejuk beku.

Akibatnya, Model dapat menarik seluruh tentera
beliau keluar daripada perangkap atau ‘bulge’ di sekitar Ardennes. Elemen
kereta kebal King Tiger milik Model berjaya mengekang kemaraan kereta kebal
Patton dan Montgomery.

Pada 7 Januari 1945, Hitler bersetuju atas
permintaan panglima medan Barat, Field Marshal Gerd von Rundstedt untuk
melakukan pengunduran berperingkat-peringkat keluar daripada Ardennes.
Pengunduran ini berjaya namun tentera Jerman terpaksa meninggalkan begitu
banyak aset kereta kebal mereka kerana sudah kehabisan minyak.

Pada 23 Januari 1945, pekan St. Vith ditawan semula
oleh tentera Berikat. Pertempuran berlarutan sehingga 25 Januari apabila
seluruh tentera Jerman berundur semula ke garisan permulaan serangan mereka
sepenuhnya.

Analisis
Pertempuran Ardennes

Operasi Watch on the Rhine merupakan satu operasi
yang sudahpun ‘gagal sebelum bermula’. Rundstedt memberitahu bahawa “Operasi
ini merupakan operasi yang berseni namun ada sesuatu yang kurang untuk menjadi
sebagai penyudah untuk kejayaan operasi ini.”

Dikatakan operasi ini mengejutkan ramai pihak di
Britain dan Amerika apabila tentera Jerman mampu melancarkan satu operasi
besar-besaran terhadap mereka. Mereka juga percaya bahawa panglima berumur 70
tahun Rundstedt merupakan dalang dalam operasi ini. Tidak hairan operasi ini
digelar ‘Ofensif Rundstedt’. Padahal, beliau tidak terlibat secara langsung
ketika operasi dijalankan. Semuanya merupakan idea Hitler.

Hitler juga semakin menjadi seorang paranoid.
Selepas cubaan membunuhnya pada 20 Julai 1944, beliau semakin tidak mempercayai
panglima-panglima tentera Jerman. Sebaliknya, beliau lebih mempercayai anggota
tentera paramilitari beliau iaitu Waffen-SS yang dipimpin oleh mereka
yang tidak pernah langsung ke sekolah pegawai seperti Peiper, Dietrich dan
Himmler.

Tidak hairanlah dalam Operasi ini, 5th
Panzer Army pimpinan Manteuffel menusuk tentera Amerika lebih jauh berbanding 6th
Panzer Army pimpinan Dietrich. Tidak hairanlah Panzer-Lehr Division mara
lebih jauh daripada Kampfgruppe Peiper yang mempunyai aset Panzer paling
canggih. Dikatakan yang pasukan Peiper sesat dihutan Ardennes kerana tersalah
baca peta.

Ramai yang mengatakan bahawa Ardennes merupakan
kawasan yang tidak sesuai untuk kegunaan kereta kebal berat seperti King Tiger
dan Jagpanther. Kereta kebal ini sangat perlahan dan berat yang tidak mampu
menampung jalan dan jambatan di sana. Jika Hitler menggunakan kereta kebal
seperti Panzer IV, keberangkalian untuk mereka tiba di Sungai Meuse adalah
tinggi kerana Panzer IV merupakan kereta kebal medium dan pantas, sesuai dengan
teknik Blitzkrieg.

Hitler juga terlalu percaya akan kepincangan
pentadbiran tentera Berikat. Pertelingkahan antara panglima Amerika
(Eisenhower) dan British (Montgomery) begitu dikenali di seluruh Eropah.
Bradley dan Patton mengadu kepada Eisenhower yang mereka sangat menyampah
dengan keegoan Montgomery yang suka membangga diri.

Tetapi demi kebaikkan masa panjang, Eisenhower
terpaksa menjadi orang tengah. Beliau juga sanggup menukar 1st US
Army dari 12th US Army Group pimpinan Bradley kepada 21st
British Army Group pimpinan Montgomery agar kelicinan pentadbiran dapat
dilakukan.

Statistik
Pertempuran

Pertempuran ini merupakan pertempuran paling
berdarah tentera Amerika dalam Perang Dunia Kedua. Seramai 105,102 tentera
Amerika terbunuh, hilang atau cedera. Tentera British pula kehilangan lebih
1,400 tentera mereka.

Montgomery (kiri) dan Patton (kanan)

Manakala tentera Jerman pula kehilangan 81,834
anggota yang terbunuh, cedera dan ditangkap. Aset-aset mereka juga banyak
musnah dalam pertempuran ini. Sebanyak 182 Stug III, 158 Panzer IV, 194 Panther
dan 20 King Tiger musnah dalam pertepuran ini.

Serangan ke atas Ardennes ini menyebabkan pihak Berikat terpaksa menangguhkan serangan ke atas tanah Jerman selama beberapa minggu. Hal ini memberi laluan kepada tentera Soviet untuk tiba di Berlin dahulu sebelum mereka dan mengubah landskap Perang Dingin di tahun-tahun kemudian.

Tidak cukup dengan tentera Jerman yang sedang rongak
di timur akibat Operasi Bagration, akibat daripada serangan di Ardennes ini,
tentera Jerman sudah ‘tidak ada apa’ lagi untuk digunakan untuk mempertahankan
medan barat. Semua aset simpanan mereka musnah dalam operasi ini.

RUJUKAN